title: Katrilli

text:
1700-luvun alussa Ranskassa kehittyi neliössä tanssittu kontratanssi, jota kutsuttiin kotiljongiksi. Neliössä tanssittujen kontratanssien on usein ajateltu kehittyneen englantilaisista "country danceista", mutta ranskalaisen tutkijan Jean-Michel Guilcherin mukaan niiden esikuvina olivat pikemminkin branlet, mihin myös ensimmäisen kotiljongin vuonna 1705 julkaissut Raoul-Auger Feuillet viittasi tanssiohjeessaan. Erästä kotiljongin monista versioista alettiin kutsua katrilliksi (ransk. "quadrille" = neliö), joka nimityksenä oli 1700-luvulla vielä vakiintumaton ja saattoi viitata erityyppisiin kotiljonkeihin. Esimerkiksi englantilainen tanssimestari S.J. Gardiner totesi vuonna 1786, että katrilli oli sama kuin kotiljonki, mutta siinä tanssi vain kaksi paria eikä neljä kuten kotiljongissa. Katrilli kuitenkin vakiintui 1800-luvun alussa Napoleonin keisarihovissa neljän parin tanssiksi, ja samalla siitä tuli eri puolella Eurooppaa erittäin suosittu. Yleisin muoto oli tuolloin viisivuoroinen katrilli, jonka vuorot olivat:
1800-luvulla tästä muodosta kehiteltiin useita erilaisia toisintoja, joissa paitsi vuorot myös tanssijoiden lukumäärä ja kuviokin saattoivat vaihdella. Neliökuvion sijaan katrillia alettiin tanssia myös kahdessa vastakkaissessa rivissä, ja esimerkiksi Wienistä tällaisesta tanssitavasta tuli normaali käytäntö katrillin kohdalla. Varhaisin tieto vastakkaisrivikatrillista on Ranskasta vuodelta 1847. Tunnetuin katrillivariaatio on kuitenkin Les Lanciers, joka todennäköisesti syntyi Brittein saarilla: varhaisin tieto tästä on vuodelta 1817. Lanciers-katrilli tunnetaan kansantanssina esimerkiksi Norjassa ja Venäjän Karjalassa (lanssi, lantsik), ja Tanskassa se kuuluu lukiolaisten kuten myös kuninkaallisen perheen tanssiperinteeseen vielä nykyäänkin.


title: Katrilli

text:
Katrilli tunnettiin 1800-luvulla suurimmassa osassa Suomea, vaikkakin esimerkiksi suomenkielisellä Etelä-Pohjanmaalla se oli harvinainen. Suurimmassa osassa maata yleistyi Ruotsista saapunut, alunperin 1700-luvun Euroopassa juuri kotiljonkina tunnettu katrilli (ns. ruotsinkatrilli), jonka vuorot koostuivat yhdestä vaihtuvasta ja useasta toistuvasta osasta. Ranskalaisen kotiljongin varhaisimmassa tunnetussa versiossa oli kuusi vuoroa, mutta 1700-luvulla standardimuodoksi vakiintui yhdeksänvuoroinen kotiljonki. Suomessa ruotsinkatrillin perusmuodossa oli puolestaan kahdeksan vuoroa, jotka vastasivat suurelta osin standardikotiljongin vuoroja: ainoastaan kotiljongin toiseksi viimeinen vuoro "L'allemande" puuttui. Ruotsinkatrillin vuorojen lukumäärä vaihteli kuitenkin huomattavasti eri paikkakunnilla. Perusmuodon vaihtuvat osat olivat:
Viimeisessä vuorossa toistuvat osat tulivat usein muunnellen: esimerkiksi vastuun aikana tyttö saattoi siirtyä vastakkaisen pojan pariksi ja myöhemmässä vaiheessa takaisin omalle parille.


title: Katrilli

text: Suomen ja Venäjän Karjalassa sekä kolttien keskuudessa yleistyi 1800-luvun loppupuolella Venäjältä saapunut katrilli, jossa ei yleensä ollut säännöllisesti toistuvia osia, vaan joka vuoro muodosti oman kokonaisuutensa. Näiden katrillien esikuvana oli edellä mainittu viisivuoroinen katrilli 1800-luvun alusta eikä kotiljonki kuten muualla Suomessa.


title: Katrilli

text: Katrillin tyypillisiä osia ovat erilaiset piirit, vastuut, paikanvaihdot, läpikäynnit ja karkelot, joissa neliön tai rivien vastakkaisilla puolilla olevat parit tanssivat keskenään. Katrilleissa käytetään hyvin monenlaisia askeleita kävelystä ja juoksusta polkkaan ja valssiin, tahtilajista riippuen. Karjalaisissa katrilleissa perusaskel on kuitenkin lähes aina kävely tai ns. puolijuoksu.


title: Katrilli

text: Karjalaisiin katrilleihin liittyy joskus improvisaatio-osuus, jossa pojat tanssivat ripaskaa tai muita voimaa tai akrobatiaa vaativia askelikkoja tyttöjen siiputtaessa eli tanssien liukuvin askelin heidän edessään. Improvisaatio-osuus päättyy paripyörintään.


title: Katrilli

text: Suomessa ja Karjalassa on tanssittu myös useita katrillia monella tapaa muistuttavia tansseja kuten fyyrkantti (neliö, nelistö), kontra, ristikontra, sappu ja franseesi. Lisäksi erityisesti Keski-Suomesta on tallennettu pieniä neliössä tai vastakkaisissa riveissä tanssittuja tansseja, jotka ovat todennäköisesti katkelmia laajemmista katrilleista tai sen tapaisista tansseista. Huutokatrillit tulivat muotiin 1980-luvulta lähtien suomalaisten kansantanssinharrastajien keskuudessa. Ne syntyivät vuosikymmenen alussa Kaustisella järjestetyillä katrillikursseilla, joissa katrillin vuoroja harjoiteltiin siten, että ohjaaja huusi eri vuoroja sattumanvaraisesti tanssin aikana. Huutokatrilleja tanssitaan tyypillisesti kansantanssi- ja kansanmusiikkitapahtumissa suurella joukolla. Ne ovat usein festivaalien keskiyön huipennuksia.


title: Katrilli

text: Huutokatrilleissa muodostetaan spontaanisti useita noin 4–12 parin kuvioita, jotka tanssivat ohjaajan huutamia vuoroja, jotka opetellaan tanssin aikana. Sitä mukaa kuin vuoroja opitaan, tanssi etenee ja muuttuu vauhdikkaammaksi. Vuorot ovat melko yksinkertaisia: pareittain tehtäviä vastuita, portteja, karkeloita, ristejä, pyörintää, sekä pyörintää ja kättelyjä piirissä. Tanssi voi kestää tunninkin.


title: Katrilli

text: Tanssiin voi liittyä aloittelijakin; isossa joukossa kuviot oppii helposti.


title: Katrilli

text: Huutokatrilleja tanssitaan joka kesä muun muassa Kaustisen festivaalilla, jonka pääareena täyttyy kymmenistä pareista.


title: Katrilli

text: Katrillia voidaan esittää myös hevosten ryhmäkouluratsastuksena.


title: Florida Panthers

text: Florida Panthers on NHL-joukkue Sunrisesta Miamin metropolialueelta Floridasta. Sen kotiareena on BB&T Center. Joukkue liittyi NHL:ään vuonna 1993 yhdessä Mighty Ducks of Anaheimin kanssa ja sai nimensä uhanalaiselta floridanpuumalta (). Floridan paras saavutus on kaudelta 1995–1996, jolloin joukkue eteni aina Stanley Cup -finaaleihin saakka, joissa kuitenkin hävisi Colorado Avalanchelle.


title: Florida Panthers

text: Florida pelaa NHL:n Itäisessä konferenssissa ja Atlantin divisioonassa. Floridan farmiseura AHL-liigassa on Springfield Thunderbirds.


title: Florida Panthers

text: Vuonna 1992 Blockbuster-elokuvavuokraamon liikemies Wayne Huizengalle annettiin oikeudet perustaa NHL-seura Miamiin. Ensimmäisen kautensa joukkue pelasi Miami Arenalla. Florida onkin yksi parhaista laajennusjoukkueista debyyttikaudella. Panthers jäi vain niukasti pudotuspelien ulkopuolelle ja voitti lähes puolet otteluistaan.


title: Florida Panthers

text: Pudotuspelien jäätyä niukasti haaveeksi myös kauden 1994–1995 jälkeen valmentaja Roger Neilson sai potkut ja tämän tilalle palkattiin Doug MacLean. Kausi 1995–1996 onkin Floridan historian paras. Se oli Itäisessä konferenssissa neljäs 92 pisteellä ja kaatoi pudotuspeleissä Boston Bruinsin, Philadelphia Flyersin ja konferenssi-finaalissa Pittsburgh Penguinsin. Stanley Cup -finaaleissa Colorado kaatoi kuitenkin Floridan puhtaasti voitoin 4–0. Florida on myös kerran voittanut divisioonansa, kaudella 2011–2012. New Jersey Devils kuitenkin tiputti Panthersin heti ensimmäisellä kierroksella voitoin 4–3.


title: Florida Panthers

text: Näiden kahden kauden lisäksi Florida on päässyt pudotuspeleihin vain kaksi kertaa. Kausilla 1996–1997 ja 1999–2000 Floridan kohtaloksi muodostui putoaminen pudotuspelien ensimmäisellä kierroksella. Vuonna 1999 hankittu Pavel Bure oli Panthersin suurin tähti pudotuspelikaudella 1999–2000. Bure voitti kaksi kertaa perättäin Maurice ”Rocket” Richard Trophyn runkosarjan parhaana maalintekijänä.


title: Florida Panthers

text: Vuonna 2001 Panthers oli osallisena yhdessä NHL-historian kummallisimmista kaupoista. New York Islandersin GM Mike Milbury tarjosi Panthersille maalivahti Roberto Luongoa ja hyökkääjä Olli Jokista vaihdossa Mark Parrishista ja Oleg Kvašasta. Panthers suostui ja Jokinen ja Luongo siirtyivät Floridan aurinkoon. Jokisesta tuli Panthersin historian paras pistemies ja pitkäaikainen kapteeni ja Luongo oli Panthersissa pelatessaan NHL:n parhaita maalivahteja.


title: Mijailo Mijailović

text: Mijailo Mijailović (s. 6. joulukuuta 1978 Tukholma) on Ruotsin ulkoministeri Anna Lindhin salamurhasta tuomittu mies. Taustaltaan hän on serbialainen. Mijailović luopui Ruotsin kansalaisuudesta vuonna 2004.


title: Mijailo Mijailović

text: Mijailović murhasi Anna Lindhin Mora-puukolla tukholmalaisessa NK-tavaratalossa 10. syyskuuta 2003 noin kello 16.00. Poliisi pidätti hänet 24. syyskuuta, ja hän tunnusti murhan 6. tammikuuta 2004. Murhan motiiviksi Mijailović sanoi sisäisen äänen, joka käski hyökätä Lindhin kimppuun.


title: Mijailo Mijailović

text: Tukholman käräjäoikeus tuomitsi Mijailovićin Anna Lindhin murhasta elinkautiseen vankeusrangaistukseen 23. maaliskuuta 2004. Käräjäoikeudesta asia meni Svean hovioikeuden käsiteltäväksi. Hovioikeus kumosi käräjäoikeuden tuomion ja passitti Mijailovićin oikeuspsykiatriseen hoitoon 8. heinäkuuta 2004.


title: Mijailo Mijailović

text: Sekä Mijailović että valtakunnansyyttäjä valittivat hovioikeuden päätöksestä korkeimpaan oikeuteen. Valtakunnansyyttäjä vaati Mijailovićin tuomitsemista murhasta elinkautiseen vankeuteen. Mijailović puolestaan vaati, että korkein oikeus muuttaisi tuomion murhasta tapoksi ja vapauttaisi hänet Lindhin omaisille maksettavista vahingonkorvauksista. Mijailović perui puheensa ja suostui maksamaan Lindhin lapsille korvauksia 100 000 kruunua eli noin 11 000 euroa.


title: Mijailo Mijailović

text: Korkeimman oikeuden mielestä Mijailović oli häiriintynyt, mutta ei niin häiriintynyt, että häntä tarvitsisi passittaa psykiatriseen hoitoon. Korkein oikeus näin ollen palautti käräjäoikeuden asettaman elinkautistuomion 2. joulukuuta 2004.


title: Mijailo Mijailović

text: Mijailović siirrettiin syyskuussa 2005 Sundsvallin psykiatriseen laitokseen hänen tilansa heikennettyä. Laitoksessa Mijailović pahoinpiteli rautaputkella 60-vuotiaan miehen. Mijailović siirrettiin 6. lokakuuta 2005 takaisin Kumlan vankilaan. Hänet tuomittiin 10. marraskuuta 2006 maksamaan pahoinpidellylle miehelle korvauksia 65 000 kruunua.


title: Mijailo Mijailović

text: Joulukuussa 2011 Mijailović löi ruuvimeisselillä toista vankia vatsaan Kumlan vankilassa. Lokakuussa 2012 oikeus ei määrännyt Mijailovićille uutta rangaistusta, koska tämä istuu elinkautista.


title: Kansantanssi- ja musiikkiryhmä Katrilli

text: Kansantanssi- ja musiikkiryhmä Katrilli on Suomen ensimmäinen lähes ammattimainen kansantanssiryhmä. Se on perustettu vuonna 1975, ja siihen kuuluu tanssia säestävä kansanmusiikkiyhtye "Katrilli Combo", joka on esiintynyt vuodesta 1991 alkaen myös itsenäisesti.


title: Kansantanssi- ja musiikkiryhmä Katrilli

text: Ryhmän perustivat Doris Laine, kansantanssinopettaja Sirkka Viitanen ja tanssikriitikko Irma Vienola-Lindfors, jotka järjestivät pääsykokeet ja kaksivuotisen peruskoulutuksen nuorille tanssijoille. (Siihen aikaan kansantanssin ammattikoulutusta ei ollut Suomessa lainkaan.) Ryhmän taloutta hoidettiin toiminta-avustusten ja säätiön avulla. Siitä ei kuitenkaan tullut päätoimista työpaikkaa tanssijoille. Säätiö lakkautettiin vuonna 2002 ja Katrilli on sittemmin ollut nuorisoseura. Vuonna 2011 se arvioitiin Suomen Nuorisoseurojen Liiton valtakunnallisessa aikuiskansantanssiryhmien luokittelussa toiseksi korkeimpaan eli Valioluokkaan.


title: Kansantanssi- ja musiikkiryhmä Katrilli

text: Suomalaisten tanssien lisäksi ryhmä esittää pohjoismaalaisia ja suomensukuisten kansojen kansantansseja sekä paremmin näyttämölle sopivia kansantanssiperinteeseen pohjaavia uusia koreografioita.


title: Kansantanssi- ja musiikkiryhmä Katrilli

text: Musiikkiryhmä on koko ajan perustunut Sibelius-Akatemian kansanmusiikkiosastolla opiskeleviin ja sieltä valmistuviin.


title: Tyr

text:
Tyr (Týr) on skandinaavinen jumala. Hänen sanotaan olleen Odinin poika ja Thorin nuorempi veli.
Tyr on mahdollisesti ollut alun perin kantagermaaninen sodan ja taivaan jumala "Tiwaz", "Ziu" tai anglosaksien "Tiw", joka Odin-kultin voimistuessa jäi taka-alalle. Tyr/Ziu on myös ollut oikeuden ja oikeudenmukaisuuden jumala.


title: Tyr

text: Tyr oli skandinaavisista jumalista urhein. Lokin ja Angrbodan susilapsi Fenrir uhkasi Asgårdia, jolloin se pyrittiin sitomaan kiinni. Fenrir vapautui kaksista rautaketjuista. Odin teki kuitenkin kääpöiden avustuksella muun muassa naisen parrasta ja kalan hengityksestä Gleipnir-köyden, jolla Fenrir saatiin kahlittua. Tämän jälkeen jumalat haastoivat Fenririn osoittamaan voimansa. Se suostui, mutta yksi jumalista joutui laittamaan kätensä sen suuhun vakuudeksi siitä ettei köydessä ollut taikuutta. Vain Tyr uskalsi laittaa kätensä Fenririn suuhun. Kun susi huomasi, että ei voinut murtaa kahleita, se puraisi Tyrin käden poikki.


title: Tyr

text: Koska Tyr oli jumalista rohkein, sotureilla oli tapana kutsua hänen apuaan taisteluissa. Tyr oli myös hyvin älykäs.


title: Tyr

text:
Ragnarökissä Tyr tappaa hirviömäisen Garm-koiran mutta kuolee myös itse.
Viikonpäivä tiistai on nimetty Tyrin mukaan.


title: Jerry Douglas

text: Jerry Douglas (s. 28. toukokuuta 1956 Ohio) on amerikkalainen dobronsoittaja ja lukeutuu maailman kuuluisimpiin soittimensa taitajiin. Hänet tunnetaan parhaiten bluegrass -levytyksistään alan muiden merkittävien muusikoiden kanssa, kuten Béla Fleck, Tony Rice ja Alison Krauss. Douglas on julkaissut monia sooloalbumeja, ja hänen soittoaan kuulee yli 750 levyllä. Hän on saanut 12 Grammy-palkintoa tunnustukseksi taidoistaan.


title: Enrique Murciano

text: Enrique Murciano (s. 9. heinäkuuta 1973 Miami, Florida) on yhdysvaltalainen näyttelijä, jolla on kuubalaiset sukujuuret.


title: Enrique Murciano

text: Hän opiskeli Tulane Universityssa ja Boston Law Schoolissa, mutta muutti Los Angelesiin tavoitteenaan tulla näyttelijäksi. Hänen ensimmäisiä rooleja oli Alejandron rooli elokuvassa "Speed 2 - Vaara iskee vesillä" ("Speed 2: Cruise Control", 1997). Rooli sisälsi vain yhden vuorosanan. Hänen läpimurtonsa tuli kolme vuotta myöhemmin Oscar-voittaja elokuvassa "Traffic" ("Traffic", 2000), jota seurasi rooli Ridley Scottin ohjaamassa elokuvassa "Isku Mogadishuun" ("Black Hawk Down", 2001). Enrique näytteli myös lyhyeksi jääneessä tv-sarjassa "Spyder Games". Sen jälkeen Enrique sai Danny Taylorin roolin tv-sarjassa "Ilman johtolankaa", tv-sarjasta tuli hitti ympäri maailmaa ja siitä Enrique nykyisin parhaiten tunnetaan. Ilman johtolankaa tehtiin seitsemän kautta aina vuoteen 2009 asti. Enriquen muita tunnettuja elokuvia ovat mm. Sandra Bullockin tähdittämä elokuva "Miss FBI - aseistettu ja ihana" ("Miss Congeniality 2: Armed & Fabulous", 2005) ja "The Lost City" (The Lost City, 2005). Enrique näytteli ja oli myös tuottajana espanjankielisessa elokuvassa nimeltään vuonna "Máncora" (Máncora, 2008). Yhdysvaltain presidentinvaalien aikaan hän myös esiintyi Barack Obaman kannatusmusiikkivideossa "Yes We Can" sekä Demi Mooren ohjaamassa Obaman kannatusvideossa.


title: Enrique Murciano

text: Hän seurusteli näyttelijä Molly Simsin kanssa monta vuotta. Hän seurusteli brittiläisen mallin Lily Colen kanssa kaksi ja puoli vuotta, mutta suhde päättyi vuonna 2011 eroon.


title: Hankasalmen kirkko

text: Hankasalmen kirkon suunnitteli Josef Stenbäck ja se rakennettiin vuosina 1889–1892. Muodoltaan kirkko on päätytornillinen pitkäkirkko ja kuoripäädyn puolella kirkkoa ovat kirkon harjaa matalammat poikkisakarat. Kuoripäädyssä on myös sakaristo. Tyylisuunta on uusgotiikkaa. Istumapaikkoja on 1 300 ja pinta-alaa 1 258 neliömetriä. Urut on valmistanut J. A. Zachariassen ja niissä on 20 äänikertaa. Kellot ovat vuodelta 1880.


title: Hankasalmen kirkko

text: Stenbäckin suunnittelema kirkko on järjestyksessään seurakunnan toinen kirkko. Edellinen kirkko valmistui vuonna 1798 rukoushuoneeksi ja vihittiin kirkoksi vuonna 1805, kun Hankasalmesta oli tullut kappeliseurakunta. Kirkkoa korjattiin ja muutettiin ja vuonna 1830 se rakennettiin uudelleen kivijalasta. Kirkon korjaaminen jatkui, kunnes seurakunta määrättiin rakentamaan kokonaan uusi pyhättö. Vanha kirkko purettiin uuden valmistuttua. Hirsistä tehtiin koulu.


title: Rare

text: Rare, Ltd on brittiläinen pelitalo. Yrityksen perustivat Tim ja Chris Stamper vuonna 1982 nimellä Ashby Computer Graphics (ACG). ACG kehitti pelejä 8-bittisille alustoille kuten BBC Microlle, ZX Spectrumille ja Commodore 64:lle. ACG julkaisi pelinsä nimellä Ultimate Play The Game kunnes julkaisunimi myytiin U.S. Goldille vuonna 1985.


title: Rare

text: Yhtiö voitti Golden Joystick Awards -palkinnon kahdesti parhaana ohjelmistokehittäjänä 1980-luvulla nimellä "Ultimate Play The Game". Yhtiötä arvostettiin etenkin Spectrum-omistajien keskuudessa.


title: Rare

text: 1990-luvulla Raresta tuli toisen osapuolen kehittäjä Nintendon konsoleille. Vuonna 2002 Stamperin veljekset myivät 51 % osuutensa yhtiöstä Microsoftille, jolle Nintendo myi myös oman 49 % osuutensa jälkeenpäin. Rare on oston jälkeen kehittänyt pelejä paitsi Microsoftin konsoleille, myös Nintendon käsikonsoleille.


title: Rare

text: Yritys on tullut tunnetuksi useista luomistaan originaaleista menestyspeleistä, kuten "Battletoads", "GoldenEye 007" ja "Perfect Dark". Microsoftin maksama ostohinta, 377 miljoonaa Yhdysvaltain dollaria, on säilynyt ennätysostohintana pelitalosta.


title: Rare

text: Lisäksi lukuisia käännöksiä muiden yhtiöiden peleistä NES:lle.


title: Vuolijoen kirkko

text: Vuolijoen kirkko on 1905–1906 rakennettu, arkkitehti Josef Stenbäckin suunnittelema kirkkorakennus Kajaanin Vuolijoen taajamassa.


title: Vuolijoen kirkko

text: Vuolijoen kirkko on muodoltaan toisvartinen ja päätytornillinen ristikirkko. Tyylisuunnan tunnistaa kansallisromantiikaksi esimerkiksi materiaalin käytöstä ja päädyn pyöreistä ikkunoista. Kirkko on Kainuun ainoa kivikirkko. Siinä on 420 istumapaikkaa. Urut on valmistanut Kangasalan urkutehdas 1965 ja niissä on 13 äänikertaa ja kaksi sormiota. Alttaritaulu on Josef Stenbäckin vuonna 1906 maalaama jäljennös Edvard Gebhardin taulusta "Pyhä ehtoollinen". Myös kirkon kellot ovat vuodelta 1906.


title: Isoapollo

text: Isoapollo eli apollo ("Parnassius apollo") on apolloperhosiin kuuluva perhonen ja Suomen kookkain päiväperhoslaji. Se mainitaan Euroopan unionin luontodirektiivin liitteessä IV ja on Suomessa rauhoitettu luonnonsuojeluasetuksella.


title: Isoapollo

text: Isoapollo on huomattavan kookas, valkoinen perhonen. Etusiiven kärkiosassa on laajahko, läpikuultava alue. Keskempänä siivellä on kookkaita mustia laikkuja, joissa saattaa esiintyä myös punaista väriä. Takasiivissä on tunnusomaiset, mustareunaiset, punaiset silmätäplät, joita on kaksi kappaletta kummassakin siivessä. Siipien kärkiväli vaihtelee 62–94 mm. Perhosen lepattavaan lentoon liittyy lyhyitä liito-osuuksia.


title: Isoapollo

text: Isoapollo on lajina jaettu useisiin eri alalajeihin.


title: Isoapollo

text:
Toukat ovat mustia ja niiden kyljissä on oransseja täpliä.
Lajia tavataan lähes koko Euroopassa sekä suuressa osassa Aasiaa. Suomessa apolloa tavataan eniten Lounais-Suomen saaristossa ja Ahvenanmaalla (muoto f.geogr. "fennoscandicus"), mutta sillä on nykyisin vahvoja kantoja myös Uudellamaalla (muoto f.geogr. "finmarchicus"). Lajilla on ainakin aikaisemmin ollut esiintymispaikkoja myös Järvi-Suomen alueella (muoto f.geogr. "carelius"). Perhosen lentoaika alkaa heinäkuun alusta ja jatkuu elokuun alkuun.


title: Isoapollo

text: Suurimmassa osassa laajaa esiintymisaluettaan isoapollo on vuoristojen laji. Elinympäristökseen se vaatii aurinkoisia, maksaruohoa kasvavia kalliomaastoja. Perhonen vierailee ahkerasti kukilla, etenkin kaunokeilla ("Centaurea"). Laji talvehtii joko munana tai pienenä toukkana.


title: Isoapollo

text: Isoapollo harvinaistui Suomessa voimakkaasti 1950-luvulla. Varmaa syytä ei tiedetä, mutta asiaa on yritetty selittää mm. ilmastonmuutoksella, virus- tai bakteeritartunnalla ja liian innokkaalla keräilyllä. Laji rauhoitettiin lailla vuonna 1976.


title: Isoapollo

text: Isoapollon toukka käyttää ravintonaan maksaruohoja ("Sedum" sp.), erityisesti isomaksaruohoa ("Sedum telephium").


title: Maanalainen armeija iskee jälleen

text: Maanalainen armeija iskee jälleen () on Isossa-Britanniassa vuosina 1982–1992 tuotettu komediallinen toisen maailmansodan aikaiseen saksalaisten miehittämään Ranskaan sijoittuva televisiosarja, joka kertoo paikallisen kahvilanpitäjä René Artois'n ja vastarintaliikkeen toiminnasta. Sarja on julkaistu myös DVD:llä suomeksi tekstitettynä. Sarjaa tehtiin kaikkiaan yhdeksän tuotantokautta sekä muutamia erikoisjaksoja.


title: Maanalainen armeija iskee jälleen

text: Sarja parodioi BBC:n draamasarjaa "Maanalainen armeija".


title: Maanalainen armeija iskee jälleen

text: René Artois on ranskalaiskylässä sijaitsevan pienen kahvilan omistaja. René on melkoinen naistenmies ja hänellä on romanttinen suhde jokaisen tarjoilijattarensa kanssa vaimonsa Edithin selän takana. Renén kahvila on sarjan kerronnan kannalta polttopisteessä, sillä se on sekä saksalaisten upseereiden suosima kahvila että vastarintaliikkeen yhteystukikohta englantilaisiin. Renéssä on pelkurin vikaa, ja hän yrittää miellyttää molempia osapuolia joutumatta itse saksalaisten vangiksi tai vastarintaliikkeen ampumaksi. Hän piilottelee kahvilassaan myös kahta Englannin ilmavoimien lentäjää, jotka eivät ymmärrä sanaakaan ranskaa.


title: Maanalainen armeija iskee jälleen

text: Sarjan muihin hahmoihin kuuluvat saksalainen eversti Kurt von Strohm, joka mielii itselleen paikallisia taideaarteita; kapteeni Hans Geering, Strohmin sympaattinen mutta hölmö kakkosmies; luutnantti Gruber, jolla on selkeitä homoseksuaalisia taipumuksia; paha Gestapon mies Otto Flick, jota narutetaan lähes joka jaksossa, sekä Flickin apuri Engelbert von Smallhausen.


title: Maanalainen armeija iskee jälleen

text: René ei kuitenkaan ole kaupungin ainoa pelkuri; eversti von Strohm on jatkuvasti napit vastakkain italialaiskapteeni Alberto Bertorellin kanssa, joka on palkittu mitalilla ansioistaan Fiatien kunnostamisessa.


title: Maanalainen armeija iskee jälleen

text: Kylän poliisina toimii konstaapeli Crabtree, erittäin huonoa ranskaa puhuva brittiagentti, joka aiheuttaa mongerruksellaan koomisia tilanteita. Sarjan komedienneina toimivat Renén vaimo Edith, salaa Gestapon pussiin pelaava korpraali Helga, vastarintaliikkeen vakooja Michelle sekä Renén kahvilan tarjoilijattaret Yvette ja Maria, jälkimmäisen tilalle tulee myöhemmin Mimi.


title: Maanalainen armeija iskee jälleen

text: Sarjan juoneen liittyy myös fiktiivisen taiteilija van Klompin maalaama "Langennut Madonna"-teos (johon sarjassa useimmiten viitataan nimellä "Langennut Madonna, jolla on isot ryntäät"), jota saksalaiset havittelevat ja joka on tavallisesti piilotettu yhteen Renén keittiön makkaroista.


title: Sonkajärven kirkko

text: Sonkajärven kirkko on toinen Sonkajärven seurakunnan kirkoista. Se rakennettiin vuosina 1909–1910 ja sen suunnitteli arkkitehti Josef Stenbäck. Rakennusmateriaali on Sonkajärven mustaa ja harmaata graniittia. Kirkko on muodoltaan pitkäkirkko ja pohjakaava epäsymmetrinen. Tämä ja julkisivujen yksityiskohdat edustavat jugendvaikutteista kansallisromantiikkaa. Kellotorni on epäsymmetrisesti pohjakaavassa. Penkkejä kirkossa on 800 hengelle 235 neliömetrillä. Urut on valmistanut Kangasalan urkutehdas 1923 ja niissä on 10 äänikertaa. Alttarilla on lasimaalaukset "Alfa ja Omega". Kellot ovat vuodelta 1946. Kirkkoa on remontoitu ja paranneltu useita kertoja, viimeisimmäksi on suoritettu peruskorjaus vuosina 2001-2002.


title: Sonkajärven kirkko

text: Kirkon sankarihautojen muistomerkkiveistos on kuvanveistäjä Hannes Autereen työ vuodelta 1957.


title: Varasteleva joulupukki

text: Varasteleva joulupukki on Leevi and the Leavingsin joulualbumi ja kahdeksas studioalbumi, ja se julkaistiin jouluksi 1990 levymerkillä Pyramid.


title: Varasteleva joulupukki

text: Albumin uudelleenmasteroidussa painoksessa on lisäkappaleena vuoden 1995 "Rakkauden planeetta" -albumin erikoispainoksessa julkaistu kappale ”Jouluaattona kännissä”.


title: Varasteleva joulupukki

text: Kappaleet on säveltänyt, sanoittanut ja sovittanut Gösta Sundqvist.


title: Köyliön kirkko

text: Köyliön kirkko sijaitsee Köyliönjärven Kirkkosaaressa. Se rakennettiin alun perin vuonna 1752 ristikirkoksi, jossa oli pieni torni. Kirkkoa ympäröi Köyliön vanha hautausmaa..


title: Köyliön kirkko

text: Köyliön kirkon on suunnitellut ruotsalainen mestari Gustaf Adolf Wiman. Samojen suunnitelmien mukaan on tehty myös Ruotsissa Taalainmaalla Ludvikassa sijaitseva Ludvika Ulrikan kirkko. Molempien rakentamista tuki Ludvikassa vaikuttanut Cedercreutzin aatelissuku, jonka omistukseen Kirkkosaaren Köyliönkartano oli tullut 1740-luvun lopulla.


title: Köyliön kirkko

text: Vuosina 1888–1890 tehdyssä korjauksessa kirkkoa muutettiin perusteellisesti Sebastian Gripenbergin suunnitelmien mukaan. Julkisivusta tuli uusgoottista tyyliä edustava ja sakaristosta satulakattoinen. Tuolloin valmistui myös päätytorni. Tulipalo tuhosi kirkon sisätiloja 1978. Kirkon alttaritaulu on tuntemattoman taiteilijan mahdollisesti Italiassa maalaama ”Ristiinnaulattu”.


title: Köyliön kirkko

text: Kirkon lattian alle on haudattu kuningas Kustaa III:n 24-vuotiaana kuollut henkivartija Grüner. Hän kuoli Köyliön Kuninkaanlähteellä toisen henkivartijan kanssa käymässään kaksintaistelussa vuonna 1755 kuninkaan Suomen vierailun yhteydessä.


title: Köyliön kirkko

text:
Köyliön kirkko, Kirkkosaari ja sieltä kirkonkylään johtava koivukuja kuuluvat Museoviraston määrittelemiin Valtakunnallisesti merkittäviin rakennettuihin kulttuuriympäristöihin.
Kirkon sankarihautausmaan muistomerkki on paljastettu 1950 ja sen on suunnitellut arkkitehti Arvid Tollet.


title: Köyliön kirkko

text: Piispa Henrikin surmavirren mukaan talonpoika Lalli tappoi Piispa Henrikin Köyliönjärven jäällä vuonna 1156 niin sanotun ensimmäisen ristiretken jälkeen. Sen muistoksi järvessä sijaitsevalle Kirkkokarille rakennettiin luultavasti jo 1300-luvulla kappeli, joka perimätiedon mukaan jäi käytöstä nykyisen kirkon valmistuttua. Varmuudella Köyliössä on sijainnut kirkko vuonna 1378, jolloin sinne haudattiin tuntemattomaksi jäänyt pappi.


title: Köyliön kirkko

text: Köyliö perustettiin Kokemäen kappeliseurakunnaksi vuonna 1445 ja itsenäiseksi seurakunnaksi se erotettiin 1587. Jo 1500-luvun alussa Kirkkosaareen oli tarkoitus rakentaa kivikirkko, mutta hankkeesta totetutui vain sakaristo. Tämän ns. Köyliön kivisakariston jäänteiden arvellaan sijaitsevan nykyisen kirkon pohjoispuolella Köyliönkartanon puistossa. Ensimmäinen varmasti tunnettu puukirkko saareen valmistui vuonna 1640. Se tuhoutui salamaniskusta syttyneessä tulipalossa 1751, jonka jälkeen rakennettiin Köyliön nykyinen kirkko.


title: Köyliön kirkko

text: ”Papinportaat” ovat massiviiset kiviset portaat, jotka johtavat Köyliönjärven rannasta rantatörmää pitkin ylös kirkkomaalle. Ne ovat olleet paikoillaan jo ainakin nykyistä kirkkoa rakennettaessa 1750-luvun alussa. Nimensä portaat ovat saaneet niitä aikoinaan käyttäneistä kirkkoherroista, jotka asuivat mantereen puolella ja kulkivat portaita pitkin matkallaan kirkkoon.


title: Mattias Flink

text: Mattias Flink (s. 8. maaliskuuta 1970) on ruotsalainen entinen vänrikki, joka murhasi humalatilassa 11. kesäkuuta 1994 AK5-rynnäkkökiväärillä seitsemän ihmistä Falunissa. Tapausta on pidetty Ruotsin 1900-luvun pahimpana verilöylynä.


title: Mattias Flink

text: Ensin Flink ampui kuoliaaksi viisi ravintolasta palaamassa ollutta naista sekä haavoitti vakavasti yhtä. Tämän jälkeen Flink ampui laukausten paikalle hälyttämän yövartijan sekä sattumalta ohikulkeneen polkupyöräilijän.


title: Mattias Flink

text: Flink pidätettiin Falunin varuskunnan liepeillä poliisin kanssa käydyn ammuskelun jälkeen. Flink haavoittui ammuskelussa ja hänet jouduttiin leikkaamaan sairaalassa.


title: Mattias Flink

text: Poliisikuulusteluissa kävi ilmi, että Flink oli yrittänyt muutama päivä ennen verilöylyä hakeutua psykologin puheille. Flink oli ollut äärimmäisen huolissaan väkivaltaisista purkauksista, joita hänellä oli ilmennyt jo pidemmän aikaa.


title: Mattias Flink

text: Flink tuomittiin elinkautiseen vankeusrangaistukseen, jota hänet aluksi lähetettiin suorittamaan Norrköpingin vankilaan ja sittemmin Beatebergin vankilaan Tukholman ulkopuolelle, missä ollessaan Flink joutui pahoinpitelyn kohteeksi. Myöhemmin hän muutti vankilassa identiteettiään Ruotsin viranomaisten avustuksella. Vankeusaikanaan Flinkiä kuvailtiin esimerkilliseksi ja rauhalliseksi vangiksi, ja 2000-luvulla hän pääsikin useita kertoja vartioimattomille lomille, joilla hän myös käyttäytyi esimerkillisesti.


title: Mattias Flink

text: Heinäkuussa 2010 käräjäoikeus päätti lyhentää Flinkin rangaistuksen 32 vuoden vankeudeksi. Tämän jälkeen joulukuussa 2010 hovioikeus kumosi käräjäoikeuden päätöksen ja pidensi Flinkin rangaistusta 36 vuoteen, minkä perusteella hän vapautuisi aikaisintaan vasta vuonna 2018. Toisaalta maaliskuussa 2011 Ruotsin korkein oikeus päätti myöntää sekä Flinkille että syyttäjälle valitusluvat. Flink vaati saamansa rangaistuksen lyhentämistä takaisin käräjäoikeuden määräämään 32 vuoteen. Valtakunnansyyttäjä taas vaati Flinkin rangaistuksen jättämistä elinkautiseksi ja mahdollisesti Flinkin jäämistä loppuelämäkseen vankilaan perusteena, että Flinkin pyyntö rangaistuksen lieventämisestä on "otettu liian aikaisin käsiteltäväksi".


title: Mattias Flink

text: Flink vapautui vankilasta 11. kesäkuuta 2014, jolloin hänen tekemästään rikoksesta tuli kuluneeksi päivälleen 20 vuotta.


title: Päällikkökunta

text: Päällikkökunta on päällikön johtama yhteisö. Päällikkökunnan käsite yleistyi tieteessä 1960-luvulla, ja se on kulttuuriantropologiassa ja arkeologiassa yhä yleisessä käytössä. Käsitettä on toisaalta kritisoitu liian epämääräiseksi ja yleistäväksi.


title: Päällikkökunta

text: Päällikkökunnassa päälliköllä on erityinen rituaalinen tai poliittinen asema joka monesti periytyy. Yhteiskunnallinen asema päällikökunnassa määräytyy sen mukaan miten läheinen sukulainen päällikölle on. Päällikkökunta on heimoa mutkikkaampi, mutta valtiota yksinkertaisempi. Monesti päällikkökunnassa on ylipäällikkö, joka johtaa keskuskylästä käsin ympäröiviä kyliä, joita johtavat pienpäälliköt. Päällikkökuntia pidetään valtiotyyppisten yhteiskuntien esimuotoina tai rinnakkaismuotoina.


title: Päällikkökunta

text: Esimerkkeinä esihistoriallisista päällikkökunnista pidetään muun muassa muinaista olmeekkikulttuuria Keski-Amerikassa ja useita pronssikautisen Euroopan yhteiskuntia. Antropologien tutkimia päällikkökuntia ovat muun muassa polynesialaisten perinteiset yhteiskunnat Tyynen valtameren saarilla. Eurooppalaisten saapuessa joillain Orinoco-joen keskijuoksuilla ja Amazonin seuduilla oli päällikkökuntia, joista jotkut valtasivat sotien avulla itselleen alueita.


title: Päällikkökunta

text: Päällikkökunta on heimoyhteiskuntaa mutkikkaampi, mutta vähemmän monimutkainen yhteisö kuin valtio. Päällikkökunta liittyy monesti tehokkaan maanviljelyn tuottamaan suureen väestötiheyteen. Siinä on noin 5000 – 20 000 asukasta, joskus jopa monia kymmeniä tuhansia.. Erään toisen tiedon mukaan päällikkökunnassa on 1-2 hierarkiatasoa ja yleensä alle 10 000 asukasta.


title: Päällikkökunta

text:
Päällikkökunta on epätasa-arvoisempi kuin heimo, jonka johtaja on vain osa-aikainen suurmies. Heimossa ei ole erilaisia yhteiskuntaluokkia, mutta päällikkökunnassa niitä jo esiintyy. Eliitillä on monesti kaupan kautta tuotuja ylellisyystavaroita toisin kuin heimossa. Orjuutta esiintyy vain hiukan. Orjat hankittiin ryöstämällä.
Kiistojen sovittelu on keskitettyä toisin kuin heimossa. Tämä johtuu halusta eliminoida rikoksia, esimerkiksi murhia ja ryöstöjä jotka ovat heimoissa yleisiä. Laki ja uskonto kietoutuvat päällikkökunnan johtajakeskeiseen sosiopoliittiseen rakenteeseen. Työnjakoa ja julkisia rakennuksia joko on tai ei, eri seikoista riippuen.


title: Päällikkökunta

text: Päällikkökunta eroaa heimosta siten että sen mahtimiehellä on paljon valtaa, kun heimo voi olla joko tasa-arvoinen tai sillä on vain heikko mahtimies. Kostojen sovittelu on heimossa epämuodollista, päällikkökunnassa keskitettyä. Päällikkökunta on kerrostunut suvun mukaan, heimo ei ole kerrostunut . Heimo ei oikeuta pakkoveroon perustuvaa kleptokratiaa niin kuin päällikkökunnassa tapahtuu. Päällikkökunnassa on ylellisyystavaroita, mutta ei heimossa.


title: Päällikkökunta

text: Toisin kuin heimoissa päällikkökunnassa voi olla monia kyliä, byrokratiaa, muita kyliä hallitsevia keskuskyliä, tehokasta ruoan tuotantoa, työnjakoa ja julkisia rakennuksia. Valtio eroaa päällikkökunnasta siten, että valtioissa on keskitetty, monia byrokratiatasoja sisältävä hallinto, joka hallitsee ainakin kymmeniä tuhansia ihmisä. Kiistojen sovittelun hoitavat laki ja tuomarit, joita päällikkökunnissa ei ole. Valtioissa on monia maanomistajia, maa ei ole ryhmän, heimon tai päällikön omaisuutta Ruoan tuotanto on valtiossa aina tehokasta, ja työnjakoa esiintyy aina.


title: Päällikkökunta

text: Päällikkökunta on yhteisö, jota hallitsee perinnöllinen päällikkö. Päällikkö erottuu arvomerkein muista. Päällikkö käskee alaisiaan ja hänellä on yleensä enemmän omaisuutta kuin muilla. Hän hallitsee maata. Silti päällikön valta perustuu yleensä kansansuosioon, ei pakkovaltaan. Päälliköllä ja mahdollisilla alipäälliköillä on suuri valta ja hyvä taloudellinen asema, mutta myös erityinen vastuu koko yhteisön hyvinvoinnista. Päällikön tehtäviin kuuluu suurta työtä vaativien hankkeiden johtaminen, uskonnollisten juhlien toimitus, riitojen sovittelu ja sotapäällikkönä toimiminen. Vahvan päällikkyyden tarkoitus on tehostaa päätöksentekoa suuressa joukossa. Päällikkökuntaa hallitsevalla eliitillä on voiman ja tiedon monopoli. Päällikkö esimerkiksi tietää mitä sadonjumalat ovat luvanneet. Päällikköä tukee monesti uskonnollinen ideologia. Uskonto pitää osaltaan lakia ja järjestystä yllä, toisaalta kannattelee päällikön valtaa. Päällikön väitetään usein olevan jumala, jumalan jälkeläinen tai jumalaan läheisessä yhteydessä. Orjuus ei ole tavallista. Päällikön valtaa tukee yliluonnollinen sanktiosysteemi niin kuin Polynesian tabu-systeemi. Tällöin hierarkiatasoja on yksi tai kaksi.


title: Päällikkökunta

text: Päällikkökunnassa on hallinnollinen, uskonnollinen ja/tai taloudellinen keskus/keskuksia. Siinä on merkkejä arvoasteikosta ja yhteiskuntaluokista. Päällikkökunnassa on ainakin kaksi yhteiskuntaluokkaa, perinnölliset johtajat ja tavallinen kansa. Päällikökunnan statukset ovat tarkoin määriteltyjä. Yhteiskunnallinen asema määräytyy yhteiskuntaluokan ja asuinpaikan mukaan. Yhteiskunta on kerrostunut suvun mukaan. Niinpä asema päällikkökunnassa on monesti riippuvainen siitä, miten läheinen sukulainen päällikölle tai muinaiselle esi-isälle on. Esi-isä pääsi päälliköksi tehtyään merkki- ja tai urotekoja. Päällikkökunnassa avioituminen tapahtuu saman sosiaaliluokan sisällä. Päällikköä saattavat koskea muut käyttäytymisnormit kuin muita heimolaisia. Monet päällikkökunnat ovat monivaimoisia, nimenomaan ylemmissä sosiaaliluokissa, ja päälliköiden jälkeläisten avioliitot muiden heimojen päälliköiden kanssa laajentavat päällikkökuntaa. Yleensä yhteiskunta on miesten johdossa ja vanhemmat miehet ohjaavat yhteisöä.


title: Päällikkökunta

text: Erään määritelmän mukaan joko päällikkökunnassa ei ole välijohtajuusportaita (byrokratiaa) tai alipäällikköportaita on vain yhdestä kahteen. Jos kyliä on monta, muita hallitaan keskuskylästä käsin. Päällikkökunta voidaan luokitella esimerkiksi sen mukaan, kuinka monta hierarkiatasoa niissä on. Yksinkertaisessa päällikkökunnassa on vain yksi päällikkö, joka johtaa muita. Monen hierarkiatason päällikkökunnissa on päälliköitä ja eri asteisia alipäälliköitä.


title: Päällikkökunta

text: Päällikkökunta on itsenäinen kokonaisuus. Päällikkökunnassa asuu tuhansia samaan etniseen ryhmään kuuluvia ihmisiä paikallaan yhdessä tai useammassa kylässä. Ruoan tuotantoa esiintyy, se on voimaperäistä maanviljelyä tai erityisen rikkaalla alueelle metsästystä, kalastusta ja/tai keräilyä. Uskonto oikeuttaa kleptokratian eli tavallisen kansan verotuksen. Näin esimerkiksi tuotettua ruokaa jaettiin uudelleen niille jotka eivät ruokaa tuottaneet. Näin päälliköt, käsityöläiset jne elävät muiden tuottamalla ravinnolla. Omaisuuden vaihdanta on uudelleen jakavaa pakkoveroa. Päällikkökunnat syntyivät Hedelmälliseen puolikuuhun 5500 eaa. ja Väli-Amerikkaan ja Andeille noin 1000 eaa.. Kiineen ne ilmestyivät joskus 4000-3500 eaa.


title: Päällikkökunta

text: Yksinkertaisessa päällikkökunnassa päällikkö johtaa yhtä tai montaa kylää. Jos kyliä on monta, kussakin kylässä on oma paikallispäällikkö, jota keskuskylässä asuva ylipäällikkö käskee. Se on useimmiten tuhansien ihmisten muodostama itsenäinen kokonaisuus, joka koostuu monista pikkukylistä, joiden yllä on yhteinen johto isossa kylässä. Yleensä kokonaisuutta hallitsee perinnöllinen ylipäällikkö, joka tavallisesti teettää palveluksia pikkukylillä ja kerää veroja niiltä kuten myös oman kylänsä tavalliselta kansaltakin. Ylipäällikön valvomia pikkukyliä johtavat alipäälliköt. Ylipäällikkö johtaa joko yksin tai jonkinlaisen neuvoston avustamana. Päällikkökunnat kehittyvät nopeasti, pyrkivät helposti luhistumaan ja uusiutumaan jaksoittain. Heimot liittyvät yhteen, laajentavat aluettaan, heimojen rypäs hajoaa, syntyy uusi yhden päällikön johtama heimorypäs.


title: Päällikkökunta

text: Kompleksisessa päällikkökunnassa on 2-3 hierarkiatasoa. Esimerkiksi kolmen hieararkiatason päällikkökunnassa ylipäällikkö käskee alipäälliköitä, jotka käskevät ali-alipäälliköitä. Päällikön henkivartijat ovat eräänlainen armeija. Suuria päällikkökuntia luonnehtivat monesti yhteiskuntakerrokset, periytyvä johtajuus ja pappeus, erikoistuminen eri ammatteihin, linnoitukset ja suuret monumentaalirakennelmat.. Päällikkökunta käy kauppaa. Useimmiten päällikkökunnat liittyvät kiinteään kyläasutukseen ja maanviljelyyn, mutta myös paimentolaisuuteen tai puutarhaviljelyynkin. Päällikkökunta syntyy yhteisten uskonnollisten rituaalien ja/tai puolustuksen pohjalta, ja johtajalla on merkittävä osa uskonnollisissa rituaaleissa. Mutkikkaita päällikkökuntia oli esimerkiksi Ugandan bagandoilla ja bunyoroilla.


title: Päällikkökunta

text: Päällikkökunta on suora suomennos englannin sanasta "chiefdom". Jared Diamondin Guns, Germs and Steel suomennoksessa käytetään hieman epätarkkaa termiä "valtakunta". Joissakin yhteyksissä päällikkökuntia on myös kutsuttu kuningaskunniksi, kun huomio on kiinnitetty päällikön vahvaan asemaan. Yleensä kuningaskunta-käsitettä käytetään kuitenkin valtiotyyppisistä yhteiskunnista.


title: Päällikkökunta

text: Suuria päällikkökuntia oli eurooppalaisten saapumisen aikoihin muun muassa Kolumbian muiscat, Amazonin alueen tupi-kieliryhmään kuuluvat omaguatt ja tapajót. Amazonin alueen päällikökunnat sotivat keskenään ja valtasivat toisltaan alueita. Niiden päälliköiden mahti oli suuri. Suuria päällikkökuntia oli myös Boliviassa Mojosin tasangolla, missä manasien päällikköä piti puhutella hyvin virallisesti.


title: Päällikkökunta

text: Pieni päällikkökunta oli hierarkiaton esim. Polynesian pikkusaarilla oli heimoyhteiskuntia muistuttavia päällikkökuntia, sillä poikkeuksella että päällikön asema oli perinnöllinen. Päälliikkö asui samalla tavoin kuin muutkin, julkisia töitä ja byrokratiaa ei ollut. päällikkö jakoi useimmat saaneena tavarat muille. Mutta suuremmilla Polynesian saarilla, Havaijilla, Tahitilla ja Tongalla päällikkö erottui koristelultaan muista, kansa rakensi julkisia rakennuksia, maa oli päällikön omaisuutta ja kansaa verotettiin pakolla. Sortavia päälliköitä vastaan kapinoitiin.


title: Päällikkökunta

text: Uudesta Guineasta itään sijaitsevilla Trobriandien saarilla asuneet trobriandit olivat jakautuneet matrilineaarisiin heimoihin ja alaheimoihin. Trobriandit olivat sotaisia ja kävivät suuria, julmia sotia. Kauppa- ja sotaretket ulottuivat jopa 150 kilometrin päähän. Trobriandien päälliköiden asema oli perinnöllinen. Vain sotilaallinen tappio ajoi päällikön pois virastaan. Mahtavin päällikkö hallitsi yli kymmentä kylää, joissa asui tuhansia ihmisiä. Rikkaimmilla ja suurimmilla alaheimoilla oli perinnöllinen päällikkyys, alaheimojen suurpäällikölle alisteisuus johtui muinaisista valloitussodista. Vain päälliköillä oli simpukankuoria koristeena arvonmerkkeinä ja päällikön pään piti aina olla muiden yllä. Kun päällikkö tuli, ihmiset pudottautuivat alas vilpoloistaan. Päällikön asema pohjautui kykyyn tarjota lahjoja. Tämä taas pohjautui suku- ja avioliittoihin enemmän kuin aseelliseen pakkovaltaan. Suurpäälliköllä oli vaimoinaan useiden alaheimojen päämiesten sisaria. Sisaret saivat veljiensä keräämää jamssia pakollisen tavan mukaan, ja veivät tämän jamssin päällikölle. Tämä jamssi jaettiin edelleen suurissa juhlissa. Osa päällikölle saapuneesta jamssista meni kanootinrakentajille, poppamiehille ja palvelijoille.


title: Päällikkökunta

text: Väestötiheys oli noin 25 as/km². Päälliköt eivät kyenneet varastoimaan jamssia pitkiä aikoja, koska se mätänee 3-4 kuukaudessa. Tällöin jamssia ei voitu varastoida ja jaelle suurta määrää, ja päällikön valta pysyi rajallisena. Vertailun vuoksi Pohjois-Amerikan matrilineaaristen ja matrilokaalisten cherokeiden korkein päällikkö mico keräsi sadonkorjuun aikana maissia, papuja ja kurpitsaa "micon aittaan" ikään kuin vapaaehtoisena verona. Micolla oli pääkylässään suuri pyöreä maja, missä hän neuvotteli muiden kylien kanssa kylien asioista, ja jossa pidettiin juhlia. Vaikka micon asema olikin korkea, hän saattoi kulkea muiden ihmisten joukossa toisin kuin trobriandien päällikkö.


title: Vatruska

text: Vatruska () on karjalainen, perunasta ja vehnäjauhoista tehty, tavallisesti ympyränmuotoinen avopiiras. Myyntituotteena se tunnetaan Suomen Pohjois-Karjalassa, jolloin siinä on vehnäspohja, joka painellaan keskeltä syvemmäksi, jotta mannapuuro tai rahkapiimätäyte pysyisi siinä, vaikka reunoja ei taiteta täytteen päälle. Täyteaineeseen voi lisätä esimerkiksi rusinoita, kermaa, kananmunaa tai sokeria.


title: Vatruska

text: Etelä-Karjalassa vatruska on samaten pyöreä avopiirakka mutta kooltaan noin ruokalautasen kokoinen, ja täyte on yleensä suolainen. Täytteenä käytetään tavallisimmin perunasosetta, ja pohjana on ohraista hapantaikinaa (rieskataikinaa eli -tahdasta).


title: Vatruska

text: Venäläisen ruokakulttuurin piirissä vatruskat leivotaan voitaikinasta, ja ne täytetään yleensä raejuuston tapaisella, kuivaksi puserretulla rahkalla (). Erilaisten makeiden marmeladien ja hillojen käyttö on harvinaisempaa. Vatruskat tarjotaan yleensä keittojen lisukkeina, pikkulämpiminä tai kahvileipinä.


title: Hannu Seristö

text: Hannu Seristö (s. 1962) on suomalainen professori. Hän on Aalto-yliopistossa Verkostot, vaikuttavuus ja kansainväliset suhteet (Knowledge Networks) -alueen vararehtori. Seristö on väitellyt tohtoriksi Helsingin kauppakorkeakoulussa ja toiminut HSE:n vararehtorina, kansainvälisen liiketoiminnan professorina ja kansainvälisen liiketoiminnan tehtävissä Polar Electro Oy:ssä, Suunto Oy:ssä ja Finnairilla sekä konsulttina McKinseyssä.


title: Hannu Seristö

text: Koulutukseltaan Seristö on kauppatieteiden tohtori Helsingin kauppakorkeakoulusta (1995) väitöskirjalla "Airlane Performance and Costs. An Analysis of Performance Measurement and Cost Reduction in Major Airlanes". Englannissa Cranfieldin yliopistossa tehtyyn tutkimukseen pohjautuva väitöskirja käsitteli lentoyhtiöiden suorituskyvyn mittaamista ja kustannusten leikkaamista.


title: Hannu Seristö

text: Seristö on opettanut kansainväliseen liiketoimintaan liittyviä teemoja Suomessa ja ulkomailla, painopisteen ollessa kansainvälisen markkinoinnin johtamisessa. Julkaisuissaan hän on käsitellyt lähinnä kansainvälistä markkinointia ja johtamista, lentoliikennetoimialaa, viime aikoina erityisesti kansainvälisiä strategisia alliansseja.


title: Tom Petty

text: Thomas Earl Tom Petty (20. lokakuuta 1950 Gainesville, Florida – 2. lokakuuta 2017 Malibu, Kalifornia) oli yhdysvaltalainen muusikko, laulaja-lauluntekijä, tuottaja ja näyttelijä. Hän oli johtamansa Tom Petty and the Heartbreakers -yhtyeen laulaja ja kitaristi.


title: Tom Petty

text: Petty levytti uransa aikana lukuisia hittikappaleita niin sooloartistina kuin Heartbreakersin keulahahmona. Tunnetuimpia Pettyn kappaleita ovat muun muassa ”American Girl”, ”Refugee”, ”Running Down a Dream”, ”Free Fallin’”, ”Into the Great Wide Open” ja ”Learning to Fly”. Hänen tuotantoaan on myyty maailmanlaajuisesti yli 80 miljoonaa kappaletta, mikä tekee hänestä yhden kaikkien aikojen kaupallisesti menestyneimmistä artisteista. Petty voitti urallaan kaksi Grammy-palkintoa, ja vuonna 2002 hänet sekä muu Heartbreakers-yhtye aateloitiin Rock and Roll Hall of Fameen.


title: Tom Petty

text: Petty syntyi Gainesvillessä ja opiskeli Gainesville High Schoolissa. Hän jätti koulun 17-vuotiaana ja liittyi Mudcrutch-nimiseen yhtyeeseen. Yhtye siirtyi 1970-luvun alussa Los Angelesiin mutta hajosi. Vuonna 1975 Petty perusti uuden yhtyeen nimeltä Heartbreakers, jonka laulajaksi ja kitaristiksi hän ryhtyi. Yhtye julkaisi esikoisalbuminsa "Tom Petty & the Heartbreakers" 1976. Albumi menestyi hyvin etenkin Britanniassa, missä Heartbrakers teki kiertueen. Vuonna 1978 ilmestynyt "You're Gonna Get It!" oli yhtyeen ensimmäinen kultalevy.


title: Tom Petty

text: Vuonna 1979 Petty haki konkurssia taistellessaan uudesta levytyssopimuksesta. Hän onnistui lopulta vaihtamaan ABC:ltä Backstreet Recordsille ja julkaisi ensimmäisen menestysalbuminsa "Damn the Torpedoes", joka nousi listakakkoseksi.


title: Tom Petty

text: 1980-luvun alkupuolella Petty teki yhteistyötä muiden artistien kuten Stevie Nicksin ja Dave Stewartin kanssa, ja 1986 hän soitti yhtyeineen Bob Dylanin maailmankiertueella. "Southern Accents" -albumin (1985) teon aikana Petty mursi vasemman kätensä lyötyään sen seinään. Hänen talonsa paloi epäillyssä murhapoltossa 1986, ja suurin osa hänen omaisuudestaan tuhoutui. Jeff Lynnen tuottama "Full Moon Fever" (1989) on Pettyn suurimpia menestyslevyjä. Vuosina 1988 ja 1990 Petty levytti myös Traveling Wilburys -superyhtyeen riveissä.


title: Tom Petty

text: Petty allekirjoitti vuonna 1992 kuuden albumin sopimuksen Warner Brosin kanssa. Hän erosi pitkäaikaisesta avioliitostaan 1996.


title: Tom Petty

text: Pettyllä oli pieniä rooleja elokuvissa ja televisiossa, kuten Lucky-hahmon ääni "Kukkulan kuningas" -animaatiosarjassa.


title: Tom Petty

text: Vuonna 2014 julkaistu "Hypnotic Eye" oli Pettyn ensimmäinen listaykkösalbumi Yhdysvalloissa.


title: Tom Petty

text: Petty vietiin 2. lokakuuta 2017 sairaalaan tajuttomana ja hengittämättömänä. Hän kuoli sairaalassa samana iltana. Kuolinsyynä oli usean sisäelimen pettäminen, jonka aiheutti vahingossa otettu lääkkeiden yliannostus.


title: Tom Petty

text: Petty oli vuodesta 1981 lähtien ollut kuusitoista kertaa ehdolla Grammy-palkinnon saajaksi, ja palkinto on myönnetty hänelle kahdesti. Pettylle myönnettiin vuonna 1999 tähti Hollywood Walk of Famelle, ja vuonna 2002 Tom Petty & the Heartbreakers pääsi Rock and Roll Hall of Fameen.


title: Endometrioosi

text: Endometrioosi eli kohdun limakalvon pesäkesirottumatauti on usein kivulias sairaus, joka voi aiheuttaa muun muassa lapsettomuutta. Taudinkuvaan kuuluu kohdun limakalvon kaltaisen kudoksen sirottuminen pesäkemäisinä esiintyminä kohdun ulkopuolelle, esimerkiksi emättimeen ja vatsaonteloon. Koska kohdun limakalvo reagoi naisen hormonitason muutoksiin esimerkiksi kuukautiskierron mukaan, kuukautiset ovat yleensä erittäin kivuliaat. Kuukautisvuotoa esiintyy myös kohdun ulkopuolella, ja se vuotaa onteloihin, joista veri ja limakalvojäänteet eivät pääse poistumaan vaan syntyy tulehdusreaktio. Endometrioosi aiheuttaa arpeutumista ja kiinnikkeitä, jotka omalta osaltaan aiheuttavat lapsettomuutta. Tauti on tunnettu 1800-luvulta alkaen, mutta sen syntymekanismi on vieläkin tuntematon. Vulvodynia eli ulkosynnyttimien kosketusherkkyys on usein oire endometrioosista.


title: Endometrioosi

text: Endometrioosipesäkkeiden sijainnista riippuen kipuoireet vaihtelevat sijainniltaan. Tyypillisiä oireita ovat alavatsakipu, ulostamiskipu, virtsaamiskipu, yhdyntäkipu ja vuotohäiriöt (tiputteluvuoto).


title: Endometrioosi

text: Taudin hoitoon kuuluu usein ehkäisypillerien määrääminen, jolloin kuukautiskierto on paremmin ennustettavissa ja hallittavissa, sekä laparoskopiassa suoritettava pesäkkeitten poisto.


title: Endometrioosi

text: Endometrioosia sairastavien tietoisuusnauhana on keltainen nauha.


title: Riihimäen junaturma

text: Riihimäen junaturma tapahtui 30. elokuuta 1989 Riihimäen rautatieaseman eteläpuolella Korttionmäen kohdalla, Riihimäen ratapihan eteläpäässä, kun aikataulustaan jäljessä kulkenut pikajuna ohitti punaisen opastimen ja törmäsi tavarajunan keulaan. Kukaan ei kuollut onnettomuudessa, mutta useita ihmisiä loukkaantui. Materiaaliset vahingot olivat suuret.


title: Riihimäen junaturma

text: Pohjoiseen matkalla Sr1-sarjan sähköveturin nro 3003 vetämä pikajuna P1 Helsingistä Joensuuhun oli Riihimäkeä lähestyessään aikataulustaan myöhässä. Ilmeisesti junan veturimiehistö oletti, että myöhässä kulkevalle junalle turvataan kulkutiet hyvissä ajoin, jotta juna voisi ottaa aikataulua kiinni. Lähestyessään Riihimäkeä pikajuna kulki normaalikäytännön mukaan kaksiraiteisen rataosuuden itäisintä pääraidetta.


title: Riihimäen junaturma

text: Hieman ennen pikajunan saapumista Riihimäelle oli ratapihalta lähdössä kolmen Dv12-sarjan dieselveturin vetämänä tavarajuna etelään kohti Sköldvikiä. Tavarajunalle turvattiin kulkutie ratapihalta itäisen pääraiteen ylitse läntiselle pääraiteelle. Tavarajuna lähti ratapihalta saatuaan lähtöluvan.


title: Riihimäen junaturma

text: Juuri kun tavarajuna oli ylittämässä itäistä pääraidetta, etelästä saapuva pikajuna sivuutti punaista näyttäneen pääopastimen. Hätäjarrutuksesta huolimatta pikajuna törmäsi tavarajunan keulaan noin 70–80 kilometrin tuntinopeudella. Molempien junien veturinkuljettajat pelastuivat hyppäämällä vetureista ennen törmäystä.


title: Riihimäen junaturma

text: Törmäyksen seurauksena pikajunan veturi kaatui ja useita henkilövaunuja suistui kiskoilta. Tavarajunan ensimmäiset kaksi veturia (Dv12 2548 ja 2724) vaurioituivat pahoin, ja kolmantena ollut 2723 vaurioitui lievemmin. Kaikki onnettomuudessa osallisena olleet veturit kuitenkin korjattiin, ja ne palasivat takaisin liikenteeseen.


title: Riihimäen junaturma

text: Onnettomuudessa oli huomattavasti suuremman katastrofin ainekset, koska tavarajunan lastina oli Nesteen jalostamolle matkalla ollutta herkästi syttyvää butaanikaasua. Säiliövaunut olivat junassa neljän turvavaunun jälkeen, ja turvavaunujen ansiosta butaanivaunut säilyivät ehjinä.


title: Riihimäen junaturma

text: Onnettomuuden todennäköisin syy oli pikajunan veturimiehistön luottamus siihen, että liikenteenohjaaja turvaisi myöhässä kulkevalle henkilöjunalle kulkutien hyvissä ajoin. Tämän vuoksi kuljettaja ei hidastanut vauhtia riittävästi. Noin 1 600 metriä ennen törmäyspaikkaa sijainnut esiopastin oli ilmoittanut kuljettajalle seuraavan opastimen näyttävän "seis"-opastetta, mutta tästäkään huolimatta junan vauhti ei ollut hidastunut riittävästi ennen punaisen opastimen ohitusta.


title: Merijal

text: Oy Merijal Ab oli oululainen makeistehdas. Tehtaan perusti apteekkari Y. W. Jalander vuonna 1915. Yrityksen nimi oli alun perin Oy Merikosken Teknokemiallinen Tehdas Ab, mutta nimi vaihdettiin Merijaliksi jo seuraavana vuonna. Tehdas toimi lähes koko olemassaolonsa ajan Länsi-Tuirassa Koskitien varrella Oulujoen rannassa.


title: Merijal

text: Aluksi tehdas valmisti lähinnä pula-ajan tuotteita, mutta erilaiset makeiset tulivat kuitenkin tehtaan valikoimiin jo varhaisessa vaiheessa. Ensimmäinen tunnettu pastilli oli lakritsipastilli MerMar. 1920-luvun puolivälissä syntyi Sulo-lakritsiyskänpastilli. Tehtaassa toimi alkuaikoina myös kahvipaahtimo.


title: Merijal

text:
1930-luvulla tuotemerkkejä oli huomattavan paljon - kaikkiaan 188 tuotemerkkiä, joista makeisia yli sata. Jalander kehitti Leipzigin yliopiston tutkimustensa tuloksena tervapastillin. Leijona-pastilli tuli myyntiin 1934; nimensä pastilli sai Jalanderin Helsingissä ja Oulussa sijainneista Leijona-apteekeista. Työntekijämäärä oli tähän aikaan noin 100.
Rolf Klärich ja Eero Hahtonen ostivat Merijalin 1960. Rettigin tupakkatehdas (P. C. Rettig & Co) osti Merijalin ja turkulaisen Oy Seres Ab:n 1970-luvulla halutessaan laajentaa toimintaansa makeisteollisuuteen. Merijal fuusioitiin Rettigiin 1972. Samaan aikaan Merijal toi markkinoille yhden menestystuotteistaan täytepastilli Pastirolin. Työntekijämäärä saavutti 1970-luvulla huippumääränsä. Suurimmillaan se oli lähes 300 työntekijää.


title: Merijal

text: 1990-luvulla makeisteollisuudessa alkoi toiminnan keskittäminen ja kansainvälistyminen. Rettig myi Merijalin Leafille vuonna 1992. Leaf sulki Merijalin tehtaan vuonna 1996. Tänä päivänä Leaf tunnetaan nimellä Cloetta Suomi Oy, ja se jatkaa Merijalin perintöä valmistamalla joitakin Merijalin menestyspastilleja kuten esim. Mynthon.


title: Merijal

text: Tehdasrakennukset ovat Merijalin lopettamisen jälkeen olleet elektroniikkateollisuuden alihankkijoiden käytössä (Solitra, ADC Solitra ja Remec). YIT-Yhtymä on ostanut rakennukset ja rakentanut kerrostaloasuntoja. Alueen suunnittelusta järjestettiin arkkitehtikutsukilpailu, jonka voitti Arkkitehtitoimisto A-Studion ehdotus "Kolmoset".


title: Merijal

text: Vanha tehdas purettiin lähes kokonaan keväällä 2008, ja YIT rakensi tontille uuden Merijalinranta-nimisen asuinalueen. Ensimmäisten asuntojen arvioitu valmistumisaika oli lokakuussa 2009.


title: Merijal

text: Yksi viimeisiä Merijalista muistuttavia asioita Oulussa on Tuirassa Merikoskenkadun varrella olevan kerrostalon katolla oleva Leijona-valomainos. Alkuperäisestä valomainoksesta on 1990-luvulla poistettu siinä aiemmin ollut Merijal-teksti. Valomainos poistettiin kunnostusta varten syyskuussa 2008. Takaisin paikalleen valomainos nostettiin vapunpäivänä 2009. Kunnostuksesta vastasi Lions Club Oulu Terwa ja itse korjaustyöt suoritti Oulun Neon Oy.


title: Ford Sierra

text: Ford Sierra on Fordin vuosina 1982–1993 valmistama ylemmän keskiluokan henkilöauto, joka korvasi Taunuksen ja Cortinan. Sierraa myytiin nimellä Ford Merkur myös Yhdysvalloissa, jossa sen menestys oli heikko. Sierrasta oli myös P100-niminen lava-autoversio.


title: Ford Sierra

text: Sierra oli Uwe Bahnsenin piirtämä, mutta auton alkuperäinen suunnittelija oli Patrick le Quément. Sierran muotoilu oli pyöreä ja edellä aikaansa, joka ei kuitenkaan miellyttänyt kaikkia Taunuksen omistajia. Odotuksista poikkeava piirre oli takaveto. Tekniikka otettiin lähestulkoon suoraan Taunuksesta. Moottorivaihtoehdot olivat 1,3-, 1,6-, 2,0-litraiset OHC-bensiinimoottorit (Myöhemmin myös 2.0 DOHC) sekä 2,3-litrainen, myöhemmin myös 1,8-litrainen dieselmoottori.


title: Ford Sierra

text: Sierroja valmistettiin Englannissa, Belgiassa ja Saksassa. Alkuperäinen korimalli oli viisiovinen viistoperä. Pian tulivat myös kolmiovinen viistoperä ja viisiovinen farmari. Urheilulliseksi malliksi Ford esitteli XR4i:n, jossa oli 2,8-litrainen bensiinimoottori, joka tuotti tehoa 150 hevosvoimaa. Vuodesta 1983 Sierraan sai myös Peugeot’n 2,3-litraisen dieselmoottorin.


title: Ford Sierra

text: Vuoden 1984 lopussa Sierraan esiteltiin 1,8-litrainen OHC-moottori. Seuraavana vuonna tuli monia urheilumalleja; XR muuttui nelivetoiseksi XR4×4-malliksi. Edullisin urheilumalli oli 115-hevosvoimainen 2,0iS. Sen sijaan tehokkain urheilumalli oli RS Cosworth, jonka turboahdettu 16-venttiilinen välijäähdytetty moottori antoi 204 hevosvoimaa. RS Cosworthia valmistettiin vuosien 1985–1986 ajan. RS Cosworthin johdannainen oli RS 500, jota valmistettiin vuonna 1987 ainoastaan 500 kappaletta. Sierralla voitettiin yksi WRC-ralli, vuoden 1988 Korsikan ralli, kuljettajana Didier Auriol.


title: Ford Sierra

text: Hieman myöhemmin 1,6-litrainen moottori vaihtui uudempaan ja taloudellisempaan CVH-moottoriin. Sierran perusvaihteisto oli yhä nelivaihteinen, vaikka pienemmän kokoluokan Escortissa oli ollut jo pitkään viisi vaihdetta.


title: Ford Sierra

text: Vuonna 1987 Sierran ulkomuotoa muutettiin hillitymmäksi ja mallistoon tuli myös neliovinen porrasperäinen malli. Sierran myyntiluvut lähtivät nousuun, ja se olikin Euroopan myydyin automalli luokassaan. Vuonna 1988 myös Cosworth-malli muuttui porrasperäiseksi. Vuonna 1990 Sierra Cosworthista esiteltiin nelivetoinen versio, jota valmistettiin vuoteen 1992 asti. Ulkonäöltään nelivetoinen malli poikkesi edeltäjästään vain vähän: uutta olivat ilmanottoaukot konepellissä sekä 4×4-tunnukset molemmin puolin auton kyljissä. Teho nousi 204 hevosvoimasta 220 hevosvoimaan. Takavetoista Sierra Cosworthia valmistettiin vielä vuoteen 1991 saakka.


title: Ford Sierra

text: Vuonna 1989 tuli uusi 2,0-litrainen DOHC-moottori. Venttiilien määrä pysyi kuitenkin samana (8 venttiiliä). Uuden moottorin yhteydessä tuli myös uusi viisiportainen "MT75"-vaihteisto. Sierraa uudistettiin vielä kerran vuodenvaihteessa 1989–1990. Dieselmoottoriksi tuli Fordin oma 1,8-litrainen turboahdettu versio. Samoihin aikoihin Sierraa sai myös katalysaattorillisena 2,9i V6 (145 hv) -moottorilla varustettuna, sekä neli- että takavetoisena.


title: Ford Sierra

text: Sierra oli mukava, hiljainen ja tilava auto. Myös ajo-ominaisuudet olivat vanhaa Taunusta paremmat. Sierrassa oli takanakin erillisripustettu akseli jäykän taka-akselin sijasta. Talviominaisuudet olivat kuitenkin heikot. Laatu oli alkuvaiheessa melko vaihtelevaa, ja moottorit vanhanaikaisia. Varustelukin oli saksalaiseen tapaan niukka, lukuun ottamatta kalliimpia Ghia-malleja. Sierran valmistus päättyi vuonna 1993, jolloin alkoi uusi aikakausi etuvetoisen Ford Mondeon myötä.


title: Tapio Koskinen

text: Tapio Kalervo Koskinen (s. 22. tammikuuta 1953 Pori) on suomalainen entinen jääkiekkoilija, pelipaikaltaan laitahyökkääjä.


title: Tapio Koskinen

text: Koskinen edusti Ässiä koko peliuransa 1968–1983. Hän pelasi joukkueessa yhteensä 475 runkosarja- ja 38 pudotuspeliottelussa. Pisteitä Koskinen teki runkosarjassa 185+173 ja pudotuspeleissä 14+15. Ässien seurahistoriassa Koskinen on edelleen kuudenneksi paras pistemies. Koskinen voitti Ässien paidassa kaksi Suomen mestaruutta vuosina 1971 ja 1978 sekä kaksi hopeista ja yhden pronssimitalin.


title: Tapio Koskinen

text: Maajoukkueessa Koskinen pelasi 85 ottelua pistein 18+20. MM-kilpailuissa hän edusti Suomea kahdesti ja olympialaisissa sekä Kanada Cupissa kerran. Lake Placidin olympialaisissa 1980 hän oli maajoukkueen varamies.


title: Ramón de Algeciras

text: Ramón de Algeciras (Ramón Sánchez Gómez, 1938 Algeciras, Espanja – 20. tammikuuta 2009 Madrid) oli espanjalainen flamencokitaristi. Hän oli nykyajan tunnetuimman flamencokitaristin Paco de Lucian vanhempi veli.


title: Ramón de Algeciras

text: Grandes Guitarras Del Flamenco - Ramon de Algeciras www.flamenco-world.com Cd-levyn esittely


title: Valérien Ismaël

text: Valérien Ismaël (s. 28. syyskuuta 1975 Strasbourg, Ranska) on ranskalaissyntyinen, saksalainen jalkapallovalmentaja ja entinen puolustaja. Hän toimii kreikkalaisen Apollon Smyrnisin päävalmentajana.


title: Valérien Ismaël

text: Ismaël edusti urallaan seitsemää eri seuraa: RC Strasbourgia (1984–1997, 2001, 2002–2003), Crystal Palace FC:tä (1998), RC Lensiä (1998–2000, 2001–2002), SV Werder Bremeniä (2003–2005), FC Bayern Müncheniä (2005–2007) sekä Hannoveria (2007–2009).


title: Valérien Ismaël

text: Ismaël pelasi Ranskan nuorisomaajoukkueissa, muttei edustanut aikuisten tasolla mitään maajoukkuetta. Hän olisi voinut Ranskan lisäksi pelata Togon paidassa, sillä hänen isänsä on togolainen.


title: Valérien Ismaël

text: Ismaëlin uran loppua varjosti 14. elokuuta 2006 harjoituksissa sattunut säärimurtuma, joka piti hänet sivussa pelikentiltä vuoden 2007 kevääseen saakka. Ismaël lopetti ammattilaisuransa Hannoverissa vuonna 2009. Pelaajauransa jälkeen Ismaël toimi Hannover 96:n organisaatiossa urheilutoimenjohtajana kesästä 2009 lähtien. Marraskuussa 2011 hän debytoi valmentajana Hannoverin II-joukkueessa. Hän valmensi joukkuetta kesään 2013 saakka, kunnes siirtyi VfL Wolfsburgin U23-joukkueen päävalmentajaksi. Ismaël johdatti joukkueen Regionalliga Nordin voittoon.


title: Valérien Ismaël

text: Kesäkuun alussa 2014 Ismaëlista tuli 2. Bundesliigaan pudonneen FC Nürnbergin päävalmentaja. Seura pelasi Ismaëlin alaisuudessa alle odotusten ja hän sai potkut tehtävistään jo marraskuussa 2014. Kesällä 2015 Ismaël palasi VfL Wolfsburgin U23-joukkueen päävalmentajaksi. Ismaëlin johdolla Wolfsburg voitti Regionalliga Nordin mestaruuden kauden 2015/16 päätteeksi.


title: Valérien Ismaël

text: Lokakuussa 2016 Ismaël nousi Wolfsburgin edustusjoukkueen päävalmentajaksi Dieter Heckingin saatua potkut tehtävistään. Ismaëlin väliaikaista sopimusta jatkettiin marraskuun alussa kahdella vuodella. Ismaëlin alun hyvä noste ei kuitenkaan kantanut pitkälle, eikä Wolfsburg onnistunut nousemaan hänen johdollaan pois putoamiskurimuksesta. Seura voitti hänen alaisuudessaan vain kuusi pelaamistaan 17 ottelusta. Seura erotti Ismaëlin helmikuun lopussa 2017.


title: Valérien Ismaël

text: Toukokuussa 2018 Ismaëlista tuli Kreikan Superliigassa pelaavan Apollon Smyrnisin päävalmentaja.


title: Liberaalifeminismi

text: Liberaalifeminismi eli tasa-arvofeminismi on valistusajan Euroopassa syntynyt aate, jonka pyrkimyksenä on taata naisille samat oikeudet kuin miehille. Ajattelun perustana on valistuksen järkeen perustuva ihmiskäsitys. Järki tekee naisista ihmisiä, ja näin ollen naisille kuuluivat samat mahdollisuudet kuin miehille. Tunnetuimpia liberaalifeministisiä ajattelijoita olivat Mary Wollstonecraft ja John Stuart Mill.


title: Liberaalifeminismi

text: Liberaalifeministisen käsityksen mukaan sukupuolet ovat perustavanlaatuisesti samankaltaisia ollessaan ihmisiä ja näin järjellisiä olentoja. Samaan aikaan sukupuolet on kuitenkin usein nähty taipumuksiltaan erilaisina niin, että naiset ja miehet sopeutuvat luonnostaan paremmin erityyppisiin tehtäviin.


title: Liberaalifeminismi

text: 1800-luvulla syntyi liberaalifeministinen naisasialiike, ensimmäisen aallon feministien liike, jonka tavoitteena oli tehdä naisista täysvaltaisia kansalaisia. Pyrkimyksiin kuuluivat muun muassa äänioikeuden saavuttaminen ja opiskelun turvaaminen jokaiselle naiselle. Aate pyrki muokkaamaan myös voimassa olevaa avioliittolakia, jonka mukaan avioitunut nainen oli velvollinen noudattamaan aviomiehensä tahtoa. Liikkeellä oli yhteyksiä rauhan- ja raittiusliikkeisiin, ja se otti aktiivisesti kantaa niin sanottuihin siveyskysymyksiin, kuten prostituutioon. Liike oli alkujaan keski- ja yläluokan liike, eikä se vastannut työväen tarpeisiin. Työläisnaiset järjestäytyivätkin työväenpuolueiden alaisuudessa.


title: Liberaalifeminismi

text: Myöhemmät feministit ovat arvostelleet liberaalifeminististä ajattelua epäteoreettisuudesta ja siitä, että se ei tuo esiin tai näe sukupuolten välisiä valtasuhteita. Myös sitä on arvosteltu, että (miehiset) normit ovat vallitseva ja oikea tapa elää elämäänsä, eli naisten tulisi 'vaillisina' pyrkiä pääsemään samalle tasolle miesten kanssa. Tämän vastakohtana on korostaa samanarvoisuutta: olemme erilaisia, emme huonompia, vaan samanarvoisia. Kummankaan arvot eivät siis ole tämän mukaan se yksi, ainoa ja oikea tapa hahmottaa maailmaa.


title: Maarit Feldt-Ranta

text: Maarit Kristiina Feldt-Ranta (o.s. Feldt, s. 26. huhtikuuta 1968 Karjaa) on suomalainen poliitikko. Hän on ollut vuodesta 2007 lähtien SDP:n kansanedustaja Uudenmaan vaalipiiristä. Vuosina 2005–2008 hän oli SDP:n puoluesihteeri.


title: Maarit Feldt-Ranta

text: Feldt-Ranta valmistui ylioppilaaksi Karjaan (suomenkielisestä) lukiosta vuonna 1987 ja on valtiotieteiden ylioppilas.


title: Maarit Feldt-Ranta

text: Ennen poliittista uraansa Feldt-Ranta työskenteli muun muassa luokanopettajana (1988), toimittajana (1988), Akavan tietopalvelusihteerinä (1990–1994), nuorisosihteeri-ohjaajana (1997), Kulturföreningen Etnokultin tuottajana (1998), Karjaan kaupungin henkilöstösihteerinä (1999) sekä it-projektisihteerinä (1999–2000) ja Karis Kurscenterin projektisihteerinä (2000–2001) ja projektipäällikkönä (2001–2003).


title: Maarit Feldt-Ranta

text: Ennen valintaansa puoluesihteeriksi hän avusti useaa ministeriä Jäätteenmäen ja Vanhasen hallituksissa: vuosina 2003–2004 hän oli opetusministeri Tuula Haataisen erityisavustaja, vuonna 2004 työministeri Tarja Filatovin erityisavustaja ja vuonna 2005 valtiovarainministeri Antti Kalliomäen erityisavustaja sekä sosiaalidemokraattisen hallitusryhmän sihteeri.


title: Maarit Feldt-Ranta

text: Feldt-Ranta toimi SDP:n puoluesihteerinä vuosina 2005–2008. Hän on aikaisemmin kahteen otteeseen (2004-2005, 2014-2015) toiminut suomenruotsalaisten sosiaalidemokraattien (FSD) puheenjohtajana. Feldt-Ranta on SDP:n puoluehallituksen pitkäaikainen (2005-) jäsen. Feldt-Ranta valittiin 2017 Lahden puoluekokouksessa SDP:n toiseksi varapuheenjohtajaksi.


title: Maarit Feldt-Ranta

text: Feldt-Rannalla on useita Pohjoismaihin liittyviä luottamustehtäviä. Pohjoismaiden neuvoston lisäksi hän toimii Eduskunnan Ruotsi-ystävyysryhmän puheenjohtajana, Eduskunnan Norja-ystävyysryhmän jäsenenä, Suomi-Ruotsi-seuran puheenjohtajana ja Suomalais-Ruotsalaisen kulttuurisäätiön hallituksen jäsenenä. Hän on myös SDP:n Ulko- ja turvallisuuspoliittisen työryhmän jäsen.


title: Maarit Feldt-Ranta

text: Feldt-Ranta ilmoitti kesäkuussa 2017 tavoittelevansa SDP:n presidenttiehdokkuutta vuoden 2018 vaaleissa. Feldt-Ranta sai SDP:n presidenttiehdokkaan neuvoa antavassa jäsenäänestyksessä 42 % äänistä ja sijoittui esivaalissa toiseksi. SDP:n presidenttiehdokkaaksi asetettiin Tuula Haatainen, joka sai 48 % jäsenäänestyksen äänistä.


title: Maarit Feldt-Ranta

text: Kunnallispolitiikkassa Feldt-Ranta on vaikuttanut vuodesta 2000, jolloin hänet valittiin Pohjan kunnanvaltuustoon. Kunta yhdistettiin vuonna 2009 uuteen Raaseporin kaupunkiin, jonka kaupunginvaltuustoon Feldt-Ranta valittiin kaupungin ääniharavana 1 378 äänellä vuoden 2008 kunnallisvaaleissa. Feldt-Ranta toimii SDP:n ryhmäpuheenjohtajana Raaseporin kaupunginvaltuustossa. Feldt-Ranta ilmoitti 2. lokakuuta 2016 olevansa ehdolla vuoden 2017 kunnallisvaaleissa Raaseporissa. Vaaleissa hän sai 1 659 ääntä ja tuli valituksi jatkokaudelle Raaseporin valtuustoon.


title: Maarit Feldt-Ranta

text: Feldt-Ranta oli ehdolla eduskuntaan vuoden 2003 vaaleissa Uudenmaan vaalipiiristä, muttei tullut valituksi. Vuoden 2007 vaaleissa hänet valittiin kansanedustajaksi 5 949 äänellä. Hän uusi paikkansa vuoden 2011 ja 2015 vaaleissa.


title: Maarit Feldt-Ranta

text: Feldt-Ranta on tarkastusvaliokunnan (2015–) ja Yleisradion hallintoneuvoston jäsen (2011–2014, 2015–) sekä Pohjoismaiden neuvoston Suomen valtuuskunnan varapuheenjohtaja (2015–, aiemmin jäsen 2007–2011). Feldt-Ranta valittiin syyskuussa 2016 eduskunnan Suuren valiokunnan varajäseneksi. Hän on ollut myös perustuslakivaliokunnan jäsen (2011–2012 ja 2013–2014) sekä hallintovaliokunnan jäsen (2007–2014, 2014–2015) ja varapuheenjohtaja (2011–2014).


title: Maarit Feldt-Ranta

text: Feldt-Ranta ui nuorena kilpaa ja voitti 12-vuotiaana suomenruotsalaisen SFI:n kisoissa viestikultaa. Lisäksi Feldt-Ranta on pelannut lento-, käsi- ja jalkapalloa. Hän on myös innokas suunnistaja.


title: Maarit Feldt-Ranta

text: Feldt-Ranta on eronnut ja hänellä on kolme aikuista lasta ja yksi lapsenlapsi. Hän kihlautui jouluaattona 2018 toimittaja Vesa Kallionpään kanssa.


title: Maarit Feldt-Ranta

text: Feldt-Rannalla todettiin vatsasyöpä ensimmäisen kerran 2009. Neljän terveen vuoden jälkeen syöpä uusiutui marraskuussa 2013, jolloin Feldt-Ranta jäi sairauslomalle eduskuntatyöstään. Feldt-Ranta palasi työtehtäviinsä pitkän sairausloman jälkeen elokuussa 2014. Hänen sairautensa uusiutui tammikuussa 2019, ja hän joutui jättämään kevään eduskuntavaalit väliin..


title: Maarit Feldt-Ranta

text: Feldt-Rannan isoisän isä oli Pielavedellä syntynyt huutolainen Fredrik Feldt (s. 1878), joka Etelä-Suomeen muuttettuaan vaikutti työväenliikkeessä Karjaalla. Hänet ammuttiin sisällissodan aikana Västankvarnin teloituksissa.


title: Tuiran rautatieasema

text: Tuiran rautatieasema (virallisesti Oulu Tuira, ) on Oulun liikennepaikkaan kuuluva Suomen rataverkon liikennepaikka Tuiran kaupunginosassa Oulussa. Tuiran asema poistui Ratahallintokeskuksen liikennepaikkaluettelosta 5. kesäkuuta 2005, kun se liitettiin osaksi Oulun liikennepaikkaa. Tuiran liikennepaikan liikenteenohjaustoimintoja hoidetaan kaukokäytöllä Oulun liikenteenohjauskeskuksesta.


title: Tuiran rautatieasema

text: Tuiran liikennepaikan merkitys kasvoi huomattavasti, kun Tuirasta haarautuva Oulun ja Tornion välinen rautatie avattiin liikenteelle 1903 ja Tuirasta tuli risteysasema. Risteysaseman merkitystä lisäsi vielä myöhempinä vuosina Oulun Laanilaan vuonna 1950 perustettu Typpi Oy, jonne rakennettiin sivuraide Tuirasta. Tällöin Oulusta lähtevä päivystysjuna jouduttiin ajamaan Tuiraan, josta se peräytettiin Typpi Oy:n sivuraiteelle. Myöhemmin liikennettä lisäsi vielä Ruskoon ja Ruskonselkään rakennetut sivuraiteet.


title: Tuiran rautatieasema

text: Liikenne Tuirassa oli vilkasta vielä 1980-luvun puoliväliin saakka. Tällöin turvekuljetukset alkoivat hiipua, ja liikenne Toppilan suuntaan väheni entisestään. Samoihin aikoihin myös Typpi Oy:n, silloisen Kemiran Oulun tehtaan, sivuraiteen linjausta muutettiin siten, että sivuraide haarautui heti Oulujoen ylittävän Rautasillan jälkeen, eikä kääntymistarvetta Tuirassa enää ollut. Henkilöliikennettä Tuiran asemalla oli 27. toukokuuta 1990 saakka.


title: Tuiran rautatieasema

text: Kun Ylivieskan ja Oulun välinen rataosuus siirtyi kauko-ohjaukseen 1986, purettiin Tuiran 16-paikkainen kampiasetinlaite sekä siipiopastimet, ja ne korvattiin valo-opastimilla sekä Raahen radalta Relletin asemalta siirretyllä Siemens DrS -releasetinlaitteella. Tuiran miehitys lopetettiin, kun liikennepaikka otettiin kauko-ohjaukseen.


title: Tuiran rautatieasema

text: Tuiran alkuperäinen asemarakennus rakennettiin samojen suunnitelmien mukaan kuin Kellon, Lautiosaaren ja Kaakamon pysäkkirakennukset. Bruno Granholmin suunnittelema vuonna 1904 valmistunut rakennus purettiin vuonna 1998 Tuiran keskustan ohittavan uuden Kiertotien (myöh. Bertel Jungin tie) alta, ja se siirrettiin hirsi hirreltä Toppilan kaupunginosassa sijaitsevan Terva-Toppilan kartanon maille, jonne se oli tarkoitus pystyttää uudelleen. Asema oli kuitenkin niin huonokuntoinen, että uudelleenpystyttäminen jäi vain haaveeksi. Asemarakennuksen hirret ovat kuitenkin säilyneet hyvin ja ne on siirretty Kempeleeseen. Granholmin suunnittelema hirsirakenteinen piharakennus myytiin ja siirrettiin Hietasaareen.


title: Markus Mattsson

text: Markus Mattsson (s. 30. heinäkuuta 1957 Suoniemi) on suomalainen ammattilaisuransa lopettanut jääkiekkomaalivahti. Mattsson oli ensimmäinen suomalaismaalivahti Pohjois-Amerikan ammattilaiskaukaloissa.


title: Markus Mattsson

text: Mattsson pelasi Suomessa vain tamperelaisjoukkueissa. Ilvestä hän edusti kaudet 1973–1977 ja Tapparaa Pohjois-Amerikasta paluunsa jälkeen 1984–1987. Tapparassa Mattsson voitti kaksi Suomen mestaruutta. Yhteensä hän pelasi SM-sarjassa ja -liigan runkosarjassa 199 ottelua, joista 155 kentällä. Pudotuspeleissä hän oli kentällä jokaisessa pelaamassaan 17 ottelussa.


title: Markus Mattsson

text: Pohjois-Amerikassa Mattsson pelasi seitsemän kautta. Kesällä 1977 hänet varattiin sekä NHL:ään että WHA:han. Mattsson siirtyi WHA:n Winnipeg Jetsiin samana vuonna 12. lokakuuta. Hänet kaupattiin kesken kauden Quebec Nordiquesiin, josta hänet kuitenkin myytiin takaisin Winnipegiin vielä samana keväänä. Winnipegissä hän pelasi vuoden 1981 loppuun. Mattsson voitti WHA:n mestaruuden 1979 ja jatkoi joukkueessa, kun Winnipeg siirtyi pelaamaan NHL:n puolelle liigojen yhdistyessä. Kauden 1981–1982 Mattsson pelasi CHL-liigassa. Seuraavaksi kaudeksi hän siirtyi Minnesota North Starsiin ja sieltä edelleen Los Angeles Kingsiin, jossa lopetti NHL-uransa. Tammikuussa 1984 Mattsson jäi historiankirjoihin, kun hän pysäytti Wayne Gretzkyn 51 ottelun pisteputken pelaamalla nollapelin. Pelejä Mattssonille kertyi NHL:n runkosarjassa 92 ja WHA:ssa 68.


title: Markus Mattsson

text: Mattsson pelasi maajoukkueessa yhteensä 45 ottelua. Hän puki Suomen paidan päälleen kuitenkin vain kerran MM-kisoissa ja kahdesti Kanada Cupissa.


title: Markus Mattsson

text: Pelaajauransa jälkeen Mattsson on toiminut perheyritys Insta Group Oy:n hallituksen kokopäiväisenä puheenjohtajana. Mattsonilla on kaksi lasta, Niklas ja Nora, jotka ovat myös jo Insta Groupin hallituksessa.


title: Gerhard Müller

text: Gerhard Müller voi tarkoittaa seuraavia henkilöitä:


Parhaan vieraskielisen elokuvan Oscar-palkinto on Yhdysvaltain elokuva-akatemian vuotuinen palkinto edellisvuoden parhaalle ei-englanninkieliselle elokuvalle. Palkinto myönnetään elokuvalle ja sen vastaanottaa elokuvan ohjaaja.


title: Parhaan vieraskielisen elokuvan Oscar-palkinto

text: Vuosina 1947–1949 palkinto jaettiin erikoispalkintona ja vuosina 1950–1955 kunniapalkintona. Vuodesta 1956 lähtien palkinto on ollut omana kategorianaan. Palkinnon saajaksi on nimetty viisi ehdokasta, ja akatemian jäsenet ovat valinneet parhaan.


text: Ilmoitettu vuosi on elokuvan julkaisuvuosi. Itse palkinto jaetaan sitä seuraavana vuonna.


title: Tehuacánin laakso

text: Tehuacánin laakso sijaitsee Meksikon keskiylängöllä, Pueblan osavaltion eteläosissa, Oaxacan ja Veracruzin rajoilla. Laaksossa on ollut intiaanien asutusta tuhansien vuosien ajan. Tehuacánin, Aayalpanin ja Venta Saladan kaupungit sijaitsevat laaksossa. Seutu on nykyään kuivaa.


title: Tehuacánin laakso

text: Laaksossa tehdyt arkeologiset löydöt havainnollistavat muinaisten intiaanien elinkeinon muutosta metsästäjä-keräilijöistä maanviljelijöiksi ja tuhansien vuosien kuluessa lopulta kaupunkilaisiksi. Aluetta on tutkinut arkeologi Richard MacNeish 1960-luvulla, jolloin hän julkaisi laaksosta klassikoksi tulleen tutkimuksen.


title: Tehuacánin laakso

text: Tehuacánin laakso sijaitsee Etelä-Meksikossa Pueblan osavaltiossa ja yhdistää Oaxacan ja Meksikon keskiylängön laaksoja. Se on luoteis-kaakkoissuuntainen ja ympäröi Tehuacánin kaupunkia. Arkeologien tutkima alue ulottuu Tehuacánista kaakkoon noin 60 km päähän. Laakson pohjalla on alle 1 km levyinen kostea tulva-alue. El Riegon luolan lähellä laakson länsiosassa on lähteitä. Laakson pinta-ala on noin 10 000 km². Vuoden keskilämpötila on nykyään 21 °C ja sademäärä 400 mm. Ilmasto on kuuma ja kuiva, sillä Sierra Madre Orientalin vuoristo estää sateiden tulon laaksoon..


title: Tehuacánin laakso

text: Tehuacánin laakso on nykyään kuuma ja kuiva, mutta jääkaudella se oli nykyistä viileämpi, vehreä ja kostea. Kun ilmasto lämpeni, maasto kuivui ja suuret eläimet, ensin hevoset ja sitten antiloopit hävisivät. Niinpä Tehuacánin laakson elinkeinojen muuttumista kohti kasteluviljelyä nopeuttivat riistan väheneminen ilmastonmuutoksen ja metsästyksen takia, itse ilmastonmuutokset, väestönkasvu ja muualla tehdyt keksinnöt. Aivan alkuvaiheessa Tehuacánin alueella eli vaeltelevia riistan metsästäjiä, jotka söivät myös villejä, syötäväksi kelpaavia ruokakasveja ja kaktuksia. Alussa noin 9500 eaa tai sen jälkeen ihmiset asuivat pienissä, liikkuvissa perheryhmissä, jotka etsivät eri vuodenaikoina ravintoa sieltä, mistä sitä helpoiten sai. Leiriydyttiin joko luolaan tai taivasalle. 4-8 hengen perheet elivät hevosten, hanka-antilooppien ja kauriiden metsästyksellä. He keräilivät pähkinöitä, hedelmiä ja siemeniä sekä jättiagaven osia, mesquiten siemeniä ja tammenterhoja.


title: Tehuacánin laakso

text: Samoihin aikoihin toisaalla Mesoamerikassa, Oaxacassa keräiltiin maissin edeltäjää teosinttia n 7400-6700 eaa.


title: Tehuacánin laakso

text: Noin 7000 eaa. suurriista muun muassa hevonen, oli metsästetty sukupuuttoon ja antilooppikanta oli pieni. Tuolloin alettiin siirtyä pienempään riistaan ja kasvien keräilyyn. Ihmiset keräilivät varsinkin eri kurpitsalajeja, papuja ja teosinttia, joka lienee ollut maissin kantamuoto. Ajan mukana alettiin yhä enemmän metsästää kauriita, kaniineja ja rottiakin. Kulttuuri muistutti myöhempiä kuivan alueen intiaanikulttuureja. Ihmiset elivät El Riego- ja Coxcatlan-kausilla 7300-4300 eaa. vuodenaikakierron mukaan asuen sadekautena suurissa leireissä ja hajaantuivat kuivaksi ajaksi pieniin leireihin. Noin 7000-5000 eaa olleen El Riego-kauden asutus oli puolipysyvää, ja ihmiset liikkuivat pieninä ryhminä vuodenaikakierron mukaan Pohjois-Amerikan aavikkokulttuurin tapaan.


title: Tehuacánin laakso

text: Viljely keksittiin 5000 eaa. ja sen merkitys alkoi kasvaa 4500 eaa. Noin 5000 eaa alkoi pullo- ja muiden kurpitsojen, chilipaprikan, revonhännän ja avokadon viljely pienillä puutarhapalstoilla, jotka alussa tuottivat vain pienen osan ihmisten ravinnosta. Chilipaprika sisältää runsaasti tryptofaani-nimistä aminohappoa, jota ei esimerkiksi maississa juuri ole.


title: Tehuacánin laakso

text: Noin 5000 eaa alkaneella El Riego -kaudella saatettiin viljellä maissia tai ehkä sen edeltäjää teosinttia.


title: Tehuacánin laakso

text: Viljely sai ihmiset lopulta asumaan paikoillaan pysyvissä kylissä. Abejas-kaudella noin 3400 eaa-2300 eaa tehtiin kivestä hiomalla astioita. Nämä olivat kulhoja ja niskattomia ruukkuja. Asutus alkoi kiinteytyä kuoppataloihin. Noin 3400 eaa Tehuacánin laaksossa viljeltiin maissia, jonka tähkä ei vielä ollut nykyisen kokoinen. Noin 2500 eaa viljely tuotti ihmisten ravinnosta neljäsosan, mutta 1500 eaa 40%.


title: Tehuacánin laakso

text: Noin 3000 eaa. laaksoon syntyivät ensimmäiset pysyvät kylät. Kasteluviljely alkoi saada jalansijaa noin 600 eaa., koska se oli viisi kertaa tuottoisampaa kuin sadeviljely. Äärimmilleen kehitettynä se vaati melko suurta työvoimaa.


title: Tehuacánin laakso

text: Noin 2300-1500 eaa. Purron-vaiheessa asutus lopulta kiinteytyi ympäri vuoden paikallaan asuvaksi. Tätä kautta on tutkittu vain vähän.


title: Tehuacánin laakso

text: Arkeologisiin kaivauksiin ja McNeishin tekemiin arvioihin perustuva taulukko Tehuacánin laakson väestön kehityksestä.


title: Tehuacánin laakso

text: Arvio väestötiheyden kehityksestä


title: Ernesti

text: Ernesti on suomalainen miehen etunimi.


title: Ernesti

text: Ernesti on lähtöisin saksalaisesta "Ernst"-nimestä, joka tarkoittaa 'totista', 'ankaraa'. Nimi on esiintynyt suomenkielisessä nimipäiväkalenterissa vuosina 1908–1928 ja uudelleen vuodesta 1973.


title: Ernesti

text: Vuoden 2009 loppuun mennessä Väestörekisterikeskuksen mukaan 920 miestä on saanut nimekseen Ernesti.


title: Geonosis

text: Geonosis on fiktiivinen planeetta "Tähtien sodan" maailmassa. Se on geonosialaisten kotiplaneetta ja yksi Yhdistyneiden aurinkokuntien konfederaation kannattajista. Planeetalla käytiin myös Geonosiksen taistelu kloonisotien aikaan. Geonosis on hyvin kuiva ja paahtava planeetta, paljon karumpi kuin aavikkoplaneetta Tatooine.


title: Geonosis

text: Geonosialaiset ovat lyhyitä, hentoja ja siivellisiä olentoja, joiden kotiplaneetta on Geonosis. Geonosialaiset esiintyvät "", ja heidän johtajansa Poggle Vähäisempi myös "". Geonosis liittyi Yhdistyneiden aurinkokuntien konfederaatioon, ja siellä rakennettiin tuhansia taisteludroideja ja suunniteltiin taisteluasema Kuolontähti. Geonosialaiset käyttivät aseinaan yliääniaseita ja -tykkejä.


title: Klaus

text: Klaus on miehen etunimi.


title: Klaus

text: Klaus on alkujaan saksalainen lyhentymä nimestä Nikolaus. Nimi esiintyy monissa maissa myös muodossa "Claus".


title: Klaus

text: Klaus on ollut suomenkielisessä nimipäiväalmanakassa vuodesta 1858 ja ruotsinkielisessä vuodesta 2000. Nimi on saanut oman almanakkapäivän, 7. heinäkuuta, sillä se yhdistettiin erheellisesti latinan "Claudius"-nimeen.


title: Klaus

text: Suomessa nimi Klaus on ollut käytössä jo 1400-luvulla. 1800-luvulta vuoden 2009 loppuun mennessä Väestörekisterikeskuksen mukaan 3 613 miestä on saanut nimekseen Klaus. Muodossa Claus nimi on annettu noin 230 henkilölle.Klaus tai Claus on myös seuraavien henkilöiden sukunimi:


title: Ashlee Simpson

text: Ashley Nicolle Simpson (s. 3. lokakuuta 1984 Waco, Texas) on yhdysvaltalainen laulaja ja näyttelijä. Hän näytteli televisiosarjassa "Seitsemäs taivas" vuosina 2002–2004. Simpsonin ensimmäinen elokuvarooli oli sivuosa komediaelokuvassa "The Hot Chick", joka ilmestyi vuonna 2002. Vuonna 2005 hän esiintyi elokuvassa "Undiscovered". Hän myös lauloi elokuvan ääniraidalla.


title: Ashlee Simpson

text: Ashlee Simpson on laulaja Jessica Simpsonin pikkusisko. Hänestä on tehty MTV:lle tositelevisio-ohjelma "The Ashlee Simpson Show" (2004–2005).


title: Ashlee Simpson

text: Simpson on julkaissut kolme albumia: "Autobiography" (2004), "I Am Me" (2005) ja "Bittersweet World" (2008). Ensimmäiseltä albumilta julkaistiin singlet "Pieces of Me", "La La" ja "Shadow", joista viimeksi mainittu kertoo hänen suhteestaan isosiskoonsa Jessicaan. "I Am Me" -albumilta löytyvät kappaleet "Boyfriend" ja "L.O.V.E", "Bittersweet World" -albumilta muun muassa "Outta My Head (Ay Ya Ya)" ja "Little Miss Obsessive". Ashlee Simpsonin musiikkia kuullaan myös elokuvassa "Perjantai on pahin". Elokuvan soundtrackiltä löytyy kappale "Just Let Me Cry". Elokuvassa "Undiscovered" hän esittää kappaleen "Smart In a Stupid Way" yhdessä Steven Straitin kanssa ja kappaleen "That's Why I Love You".


title: Ashlee Simpson

text: Simpson aloitti baletin tanssimisen kolmivuotiaana ja 11-vuotiaana hänet hyväksyttiin American School of Balletiin nuorimpana sinne koskaan hyväksyttynä. Hän työskenteli taustatanssijana sisarensa konserteissa ennen laulajan uraansa.


title: Ashlee Simpson

text: Vuonna 2004 Simpson sai osakseen negatiivista julkisuutta jäädessään kiinni taustanauhojen käytöstä "Saturday Night Live" -ohjelmassa.


title: Ashlee Simpson

text: 17. toukokuuta 2008 Simpson meni naimisiin Fall Out Boyn basistin Pete Wentzin kanssa. Hän otti käyttöön aviomiehensä sukunimen, taiteilijana hän alkoi käyttää nimeä Ashlee Simpson-Wentz. Pariskunnan esikoispoika syntyi 20. marraskuuta 2008. Ashlee ja Pete Wentz erosivat marraskuussa 2011 Ashleen jätettyä erohakemuksen helmikuussa sovittamattomiin erimielisyyksiin vedoten.


title: Ashlee Simpson

text: Elokuussa 2014 Simpson avioitui näyttelijä Evan Rossin kanssa.


title: Venäjän maakaasupolitiikka

text: Venäjän maakaasupolitiikka käsittää toimet maakaasun myymiseksi ja jakelemiseksi maakaasua käyttäviin maihin. Käytännössä valtaosasta toimia vastaa myös valtiollisessa omistuksessa oleva energiajätti Gazprom.


title: Venäjän maakaasupolitiikka

text: Neuvostoliiton ajoilta Itsenäisten valtioiden yhteisössä on noudatettu teoreettista maailmanmarkkinahintaa alhaisempaa hintatasoa maakaasulle, minkä hinta maailmanmarkkinoilla seurailee öljynhintaa.


title: Venäjän maakaasupolitiikka

text: Käytännössä monissa teollisissa kohteissa maakaasun hintaa verrataan raskaan polttoöljyn hintoihin energiasisältönsä perusteella energialähteenä.


title: Venäjän maakaasupolitiikka

text: Käytännössä ainoastaan nesteytetty maakaasu, (LNG), voi muodostaa öljyn kaltaisen markkinahyödykkeen, koska laivausten vuoksi se on putkikuljetuksista ja maakaasuputkien sijainnista riippumaton.


title: Venäjän maakaasupolitiikka

text: Yhdysvallat on pitänyt tärkeänä, että Venäjä siirtyisi energian hinnoissaan kotimaassa maailmanmarkkinahintoihin eli korottaisi energianhintoja, mikä nostaisi asumiskustannuksia ja tekisi kauas pohjoiseen Neuvostoliiton aikana sijoitetuissa teollisuuskaupungeissa olosuhteet taloudellisesti vaikeammaksi. Niin ikään on ajateltu, että mikäli Venäjä lakkaisi hinnoittelemasta maakaasua eri hintaisiksi eri tuontimaille, muodostuisi maakaasulle markkinahinta.


title: Venäjän maakaasupolitiikka

text: Vuoden 2005 lopulla Gazprom ryhtyi markkinahintaistamaan maakaasunhintoja Länsi-Euroopan 200–230 dollarin markkinahintaan vedoten myös entisiltä neuvostotasavalloilta perittyjä maakaasun hintoja. Mikäli mailla ei ole varaa maksaa puolta tai joissain tapauksissa enempää kuin neljäosa Länsi-Euroopan hinnoista, on Gazprom vaatinut saada haltuunsa maakaasunjakeluverkoston kyseisissä maissa.


title: Venäjän maakaasupolitiikka

text: Keskusteluja maakaasun hinnasta ja jakeluverkon hallinnasta on käyty mm. Armenian, Ukrainan, Valko-Venäjän ja Transnistrian osalta Moldovan kanssa.


title: Venäjän maakaasupolitiikka

text: Maakaasun markkinahintaistaminen köyhille siirtymätalouksien maille merkitsee hinnanalennuksin toteutetun kauppapolitiikan ja teoreettisesti merkittävän talousavun loppumista.


title: Hornavan

text: Hornavan on Ruotsin syvin järvi, joka sijaitsee pohjoisruotsalaisessa Arjeplogin kunnassa. Järven syvin kohta on 221 metriä. Järven pintaa säännöstellään vesivoiman tuotannon takia, ja järven pinta-ala vaihtelee siksi 220 ja 283 neliökilometrin välillä. Pinta-alaltaan Hornavan on Ruotsin kahdeksanneksi suurin järvi.


title: Vellamo (nimi)

text: Vellamo on suomalainen naisen etunimi.


title: Vellamo (nimi)

text: Vellamo kuuluu kansallisromanttisen kauden nimiin. Nimi on johdettu vettä kuvaavasta sanasta 'vellova'.


title: Vellamo (nimi)

text: Ensimmäisen kerran Vellamo-nimeä ehdotettiin nimeksi 1864. Suomen almanakassa se on ollut vuodesta 1908.


title: Vellamo (nimi)

text: Vuoden 2015 loppuun mennessä Väestörekisterikeskuksen mukaan Vellamo-nimen on saanut 1 896 naista ja noin 60 miestä. Vuonna 2008 avattu Merikeskus Vellamo sai nimensä nimikilpailun jälkeen.


title: Isebel

text: Isebel tai "Iisebel" oli Israelin kuningatar, jonka tarina kerrotaan Raamatun Ensimmäisessä ja Toisessa kuninkaitten kirjassa.


title: Isebel

text: Isebelin aikakauteen sanotaan liittyneen Baal-jumalan palvonnan voimistuminen kuningas Ahabin aikana. Hän myös pyrki muuttamaan oikeuskäsitystä ajanmukaiseksi siten, että kuningas ei olisi ollut enää yhdenvertainen Mooseksen lain edessä muiden juutalaisten kanssa, vaan hänellä olisi ollut asemansa vuoksi erioikeuksia, mikä näkyy Nabotin tuomitsemisena kuolemaan siksi, että hän kieltäytyi myymästä maataan kuningas Ahabille. Isebelin näkemyksen mukaan olisi riittänyt se, että kuningas olisi takavarikoinut maan korvauksetta asemaansa perustuen.


title: Isebel

text: Nimi Isebel on siirtynyt vuosisatojen halki yleisnimenä tarkoittaen kaikkia pahoja ja ilkeitä naisia. Juutalaisten ja kristittyjen vastenmielisyys Isebelia kohtaan johtui ihmisuhrien (erityisesti lasten) uhraamisesta Baal-kultin mukaisesti.


title: Isebel

text: Isebel on Israelin kuningatar, jonka tarina kerrotaan Vanhassa testamentissa Ensimmäisessä ja Toisessa kuninkaitten kirjassa. Isebel oli foinikialainen prinsessa, Tyyroksen kuningas Ithobaal I:n tytär, joka nai kuningas Ahabin. Vanhassa Testamentissä tätä syytetään Ahabin kääntämisestä pois oikeasta Jumalasta ja hänen ohjaamisestaan palvomaan omaa jumalaansa, Baalia. Kuningatarta syytetään myös tyrannimaisen hallitusmuodon tuomisesta Israeliin. Uskotaan myös, että hän ja Ahab yrittivät aloittaa Israelissa vallankumousta. Häntä syytettiin Herran profeettojen tappamisesta, ja profeetta Elia syytti häntä hirmuteoista.


title: Isebel

text:
Ratkaiseva vääryys oli Vanhan testamentin mukaan se, kun Isebel hankki kaksi väärää todistajaa jotta Nabot -niminen mies saatiin raivattua tieltä; hän kieltäytyi myymästä viinitarhaansa kuninkaalle koska se oli perintöosa. Nabot kivitettiin hengiltä; vaikkei sitä tässä kohdin kerrotakaan, vain sitaattina myöhemmin, myös hänen kaikki poikansa surmattiin ja kuningas anasti viinitarhan - mutta pakeni sieltä kauhun vallassa, kun palavasilmäinen ja hurjailmeinen profeetta Elia ilmestyi hänen eteensä ja ennusti:
Ahab kauhistui ennustusta todella pahasti:


title: Isebel

text:
Silloin tisbeläiselle Elialle tuli tämä Herran sana:
Tosin päätöstä Ahabin verestä ei muutettu: Ahab vuoti kuiviin sotavaunuihinsa haavoituttuaan nuolesta, ja kun vaunut pestiin Jisreelin lammikolla, kulkukoirat nuoleksivat Ahabin verta ja portot peseytyivät siinä.


title: Isebel

text: Nabotin viinitarha kummittelee edelleen Ahabin suvun vaiheissa: sitä pidettiin perimätiedon mukaan kirottuna maana sen jälkeen kun profeetta karkotti kuninkaan sieltä; sodan Ahabin suvulle julistanut, Elian Israelin kuninkaaksi voitelema sotapäällikkö Jeehu, Nimsin poika, surmasi kuninkaan pojan Jooramin jousellaan ja käski vaunusoturinsa Bidkarin heittää surmatun ruumis Nabotin maalle - johon se tiettävästi jäi haaskansyöjien revittäväksi, koska kukaan ei uskaltanut kajota kirotulle maalle heitettyyn ruumiiseen - jolta (vaikka sitä ei suoraan sanotakaan) jo vakiintuneen tavan mukaan ennen hylkäämistä oli riistetty kaikki vaatteet ja varusteet:


title: Isebel

text: Ahabin kuoleman jälkeen Isebel jatkoi vallassa poikansa Joramin ja pojanpoikansa Ahasjan kanssa. Hänen tyttärensä Atalja puolestaan oli naimisissa Juudan kuninkaan Jooramin kanssa. Raamattu kuvaa Ataljan hyvin samanlaiseksi kuin äitinsä - vallanhimoiseksi, kovatahtoiseksi ja läpeensä pakanaksi.


title: Isebel

text: Kun Jooramin kuoltua Ahasjakin kuoli taistelussa - hän haavoittui Jeehun sotilaiden ampumasta nuolesta mutta onnistui pakenemaan Megiddoon jossa kuoli haavoihinsa - Jeehun käskystä Isebelin palvelusväki tappoi emäntänsä työntämällä hänet oman palatsinsa ikkunasta suoraan tulossa olevien sotavaunujen eteen. Isebel murskaantui elävältä Jeehun hevosten kavioihin ja vaunujen pyöriin; haaskoja syövät villiintyneet koirat söivät hänen ruumiinsa ja siten täyttivät profeetta Elian lausuman kauhean ennustuksen. .


title: Isebel

text:
Jeehu käski lopulta muistaessaan haudata Iisebelin jäännökset -
- mutta palvelijat löysivät vain Isebelin pääkallon, kämmenet ja jalkaterät, jotka kuopattiin kaikessa hiljaisuudessa Jisreelin vainiolla johonkin merkitsemättömään kuoppaan:
Kirjailija Isaac Asimovin teoksessa Teräsluolat päähenkilö Elijah Baleyn vaimo on nimeltään Jezebel eli Isebel englanniksi. Tämä on näyte kirjailijan omaleimaisesta huumorintajusta: puolisot rakastavat toisiaan syvästi - joskin vaimo pariinkin otteeseen kiusoittelee miestään sillä, että nimien perusteella heidän pitäisi olla perivihollisia.


Itsenäisten aurinkokuntien konfederaatio () on Tähtien sodan maailmassa esiintynyt kuvitteellinen liittouma, joka muotoutui Vanhan Tasavallan viimeisinä vuosina. Sen tarkoituksena oli tarjota liittoumaa planeetoille, jotka eivät tahtoneet kuulua Tasavaltaan. Muutamat suuret yhtiöt, kuten Kauppaliitto myös liittyivät ja olivat tärkeitä liittolaisia varsinkin rahallisesti. Tähän liittoon kuuluneita kutsuttiin separatisteiksi.


title: Itsenäisten aurinkokuntien konfederaatio

text: Huonot välit Tasavallan ja separatistien välillä johti lopulta kloonisotiin, jotka alkoivat separatisteihin kuuluvalta Geonosis-planeetalta.


text: Konfederaation poliittisena johtajana toimi kreivi Dooku, entinen jedimestari, ja kulisseissa Darth Sidious, Dookun sithmestari ja Palpatinen alter ego. Konfederaation sotilaallista osaa johti puolestaan kenraali Grievous (Kaleehilainen kyborgi) ja Sev'rance Tann, naispuolinen musta jedi, joka ei esiintynyt elokuvassa.


text: Kun Naboon taistelu oli päättynyt, Galaktisessa tasavallassa alkoi tapahtua huonoja asioita. Uusi liittokansleri Palpatine lupasi palauttaa rauhan ja järjestyksen tasavaltaan, mutta hän ei onnistunut tässä. Todellisuudessa se olikin hänen tavoitteensa. Senaatissa alkoi tapahtua kiistoja monen aurinkokunnan kanssa ja kymmenen vuoden kuluttua satoja aurinkokuntia oli jättänyt Tasavallan ja liittynyt silloin perustettuun separatistiliikkeeseen ja monet muut olivat aikeissa liittyä. Liikkeen johtajana toimi entinen jedimestari kreivi Dooku.


text: Itsenäisten aurinkokuntien konfederaatio syntyi Geonosiksella, kun kreivi Dooku ehdotti kahden eri separatistiliikkeen, Kauppakillan ja Yhtiöliittouman, yhdistämistä. Kauppakiltoihin kuului mm. Kauppaliitto ja Yhtiöliittoumaan Intergalaktinen pankkiklaani. Sopimus yhdistymisestä allekirjoitettiin ja konfederaatio oli valmis aloittamaan sodan Tasavaltaa vastaan. Monille konfederaation jäsenille kreivi Dooku oli ylin johtaja, mutta todellisuudessa konfederaation ylin johtaja oli Dookun sithmestari Darth Sidious eli Palpatine.


text:
Konfederaatio tuhoutui kloonisotien päätteeksi, kun silloin syntyneen Galaktisen Imperiumin keisari Palpatine komensi uutta oppilastaan Darth Vaderia tappamaan separatistijohtajat Mustafarissa. Tämän tehtyään Vader käski sammuttaa kaikki konfederaation droidit.
Konfederaation sotavoimat koostuivat lähes kokonaan taisteludroideista, joihin kuului mm. normaalit taisteludroidit, supertaisteludroidit ja droidekat. Erilaisia suuria maataisteluyksiköitä oli iso hämähäkkidroidi, hailfire-tankki ja AAT-tankki. Avaruussotajoukot koostuvat Kauppaliiton taistelulaivoista ja droidihävittäjistä. Konfederaation suurimpina komentajina toimivat kreivi Dooku ja kenraali Grievous.Äskeisten lisäksi on hyvä muistaa, että todellisuudessa valta oli sithlordi Sidiouksella.


text: Neuvoston jäsenillä oli mahdollisuus äänestää, mutta päätösvalta oli kuitenkin ylimmällä johdolla.


title: Prinz Eugen

text: Prinz Eugen oli toisessa maailmansodassa Saksan laivaston Admiral Hipper -luokan raskas risteilijä. Alus selvisi sodan loppuun, joskin se osallistui vain yhteen merkittävään merisotatoimeen.


title: Prinz Eugen

text:
Saksan laivasto tilasi 16. marraskuuta 1935 Kruppin Germania telakalta Kielistä uuden risteilijän "I", jonka köli laskettiin 23. huhtikuuta 1936. Alus laskettiin vesille 22. elokuuta 1938. Adolf Hitler ja runsaasti muita korkeita virkamiehiä osallistui tilaisuuteen, jossa puheen piti Ostmarkin valtakunnankomissaari tohtori Arthur Seyss-Inquart. Tilaisuuteen osallistui myös Unkarin hallitsija vara-amiraali Miklós Horthy de Nagybánya, joka oli Itävalta-Unkarin laivaston taistelulaivan "SMS Prinz Eugenin" komentajana 24. marraskuuta 1917 - 1. maaliskuuta 1918 ja Itävalta-Unkarin laivaston viimeinen komentaja. Vesillelaskussa aluksen kummina oli Horthyn puoliso Magdolna Purgly.
Kriegsmarinen johto halusi nimen avulla siirtää Itävalta-Unkarin laivaston historiaa Saksan uudelle laivastolle. Aluksen nimeksi valittiin ensin "Tegetthoff", mutta sen niminen alus oli osallisena Italian laivaston tuhoamisessa Lissan taistelussa 20. heinäkuuta 1866. Fasistisen Italian ollessa liittolaisena ei haluttu aiheuttaa mahdollista selkkausta ja aluksen nimeksi valittiin Eugen Savoijilaisen mukaan "Prinz Eugen". Vesillelaskutilaisuuden jälkeen pidettiin Kielissä laivastonäyttely.


title: Prinz Eugen

text: Aluksen varustaminen sujui hyvin, mutta Britannian kuninkaallisten ilmavoimien hyökkäyksessä Kieliin 1. heinäkuuta 1940 aiheutti vaurioita. Alus otettiin siten palvelukseen vasta 1.elokuuta.


title: Prinz Eugen

text: Palvelukseenoton jälkeen alkoi miehistönkoulutus tehtäviinsä. Aluksen viimeistely tehtiin 2.-17. elokuuta, jonka jälkeen kaikki laitteet, järjestelmät ja uudet laitteistot oli asennettu. Aluksen miehistö aloitti koulutusammunnat 18. elokuuta ja seuraavana päivänä magneettiset kompassit asetettiin ja inklinaatiomittaukset tehtiin. Risteilijöiden komentaja kontra-amiraali Schmundt tarkasti 21. elokuuta aluksen merikelpoisuuden ja seuraavana päivänä alus lähti Kielistä koulutusajan tukikohtaansa Gotenhafeniin, missä alus teki polttoaineenkulutus- ja nopeustestit 27. elokuuta.


title: Prinz Eugen

text: Alukselta nousi 3. syyskuuta ensimmäisen kerran Arado-tiedustelukone ja miehistö aloitti 10. syyskuuta uuden aluksen vastaanottokokeet. Alukselle asennettu hydrofoni tarkastettiin 17. syyskuuta aluksen ollessa sukellusveneiden maalilaivana. Seuraavana päivänä aluksen miehistö harjoittelu meritankkausta Altmark-luokan emälaivan "Ermlandin" kanssa. Aluksen tykkimiehistöjä koulutettiin 13. lokakuuta alkaen ja aluksen pääaseilla ammuttiin ensimmäisen kerran 15. lokakuuta.


title: Prinz Eugen

text: Keinunnanhillintälaitteistoa testattiin 1. marraskuuta ja seuraavana päivänä alkoivat taisteluharjoitukset, jotka keskeytyivät vuorokautta myöhemmin telakalle siirron vuoksi. Alus vapautui telakalta vasta 13. joulukuuta, jolloin taisteluharjoitukset jatkuivat. Telakalla aluksen tykistöntulenjohtojärjestelmää säädettiin ja 10. joulukuuta alukselle lastattiin ampumatarvikkeita ammuntoja varten. Aluksen radiomiehistöt osallistuivat täydennyskoulutukseen 11. joulukuuta ja kompassit säädettiin 12. joulukuuta.


title: Prinz Eugen

text: Laivaston komentaja suuramiraali Raeder, uusien alusten käyttöönotosta vastaavan osaston päällikkö vara-amiraali von Fischel ja kontra-amiraali Thäter vierailivat aluksella 17.-18. joulukuuta aluksen ollessa nopeuskokeissa mitatulla matkalla. Alus saavutti testeissä 33,5 solmun nopeuden, jolloin aluksen tankit oli täytetty 74 prosenttisesti. Tämän jälkeen aluksen vastaanottokokeet päätettiin.


title: Prinz Eugen

text: Taistelukoulutuksessa aluksen tykkimiehistöjen maalina oli 8.-16. tammikuuta 1941 "Hessen". Alus oli 25. tammikuuta - 8. huhtikuuta Germania telakan luiskalla 5 korjattavana ja samalla sille tehtiin tarkastuksissa havaittuja muutoksia. Telakalta vapauduttuaan alus harjoitteli yhdessä "Bismarckin" kanssa. Palatessaan eräästä harjoituksesta takaisin Kieliin aluksen propulsiojärjestelmään tuli vika aluksen osuessa miinaan, jolloin suunniteltua yhteisoperaatiota piti siirtää.


title: Prinz Eugen

text: Amiraali Lütjens tarkasti 18. toukokuuta "Prinz Eugenin" Gotenhafenissa ennen kuin alus siirtyi sataman edustalle ankkuriin kello 11.12. Alus harjoitteli iltapäivän "Bismarckin" kanssa. Alus suuntasi kello 21.18 länteen kohdatakseen uudelleen taistelulaivan 19. toukokuuta kello 11.25 Rügenin edustalla, jossa "Prinz Eugenin" päällikkö Brinkmann tiedotti miehistölleen alkavasta operaatiosta.


title: Prinz Eugen

text:
Raskaiden alusten suojaksi määrättyjen hävittäjien "Z14 Friedrich Ihnin" ja "Z23":n sekä kahden Sperrbrecherin saavuttua "Bismarck" ja "Prinz Eugen" suuntasivat Ison-Beltin eteläiseen salmeen, jossa "Z10 Hans Lody" ja 5. miinanraivaajalaivue liittyivät suojueeseen. Pinta-alusten lisäksi alusten ilmasuojaksi määrättiin kuusi Messerschmitt Bf 110 hävittäjää ja kaksi He 115 meritiedustelukonetta.
Ruotsin länsirannikolla joukko tanskalaisia ja ruotsalaisia kalastaja-aluksia havaitsi saattueen, josta tiedon saatuaan Saksan laivaston esikunta pelkäsi tiedon leviävän. Ruotsin laivaston risteilijä "HMS Gotland" lähetti radioviestin 20. toukokuuta kello 15 Marstrandin edustalta Tukholmaan saksalaisten liikkeistä. Britannian kuninkaallisen laivaston viestitiedustelu purki lähetetyn viestin, jonka mukaan Ruotsin länsirannikolla on havaittu kaksi Saksan laivaston suurta pinta-alusta saattajinaan kolme hävittäjää ja joukko pienempiä aluksia. Britannian amiraliteetti teki havainnosta oikean johtopäätöksen ulosmurtautumisesta ryhtyen toimiin.


title: Prinz Eugen

text: "Prinz Eugen" taisteli yhdessä "Bismarckin" kanssa 24. toukokuuta 1941 taisteluristeilijä "HMS Hoodia" sekä taistelulaiva "HMS Prince of Walesia" vastaan. "Prinz Eugen" osui kolmasti "Prince of Walesiin" ja "Hoodiin" ainakin kerran, mikä aiheutti laivalla valtavan tulipalon. Vaikka "Hood" upposi taistelussa ja "Prince of Wales" vaurioitui, englantilaiset sota-alukset seurasivat edelleen saksalaisia. Myöhemmin samana päivänä "Bismarck" määräsi "Prinz Eugenin" irtautumaan. Se onnistui välttämään englantilaiset alukset ja suuntasi etelään kohtaamaan tankkeri "Spichernin" sekä valmistautumaan liittoutuneiden kauppamerenkulun häirintään Atlantilla. Täpärästi väistettyään "Bismarckia", etsivät englantilaiset yksiköt "Prinz Eugenia", joka saapui Ranskan Brestiin 1. kesäkuuta.